ועדת המשנה לבטיחות בדרכים, כנסת 20, פרוטוקול מספר 8, 2017-06-06 14:40

יעקב אשר: צהרים טובים לכולם.

יעקב אשר: אנצל את העובדה שיושב-ראש ועדת הכלכלה עדיין כאן בדרך החוצה כדי להודות לך על כך שאתה לא יורד מסדר היום בנושאים הללו.

יעקב אשר: הטמעת את זה לכולנו ואנחנו עושים כיד האריכתא של הוועדה את המשך הדיון.

יעקב אשר: תודה רבה, אדוני.

יעקב אשר: אני פותח את הישיבה שכותרתה היא: מעורבות אוטובוסים וכלי רכב כבדים בתאונות הדרכים וקידום הטכוגרף הדיגיטלי.

יעקב אשר: הישיבה הזאת היא כחלק מן הישיבות שאנחנו עורכים.

יעקב אשר: אם נסכם את הפעילות של ועדת המשנה, נגענו בהמון היבטים כי כולנו יודעים שהמלחמה בתאונות הדרכים היא לא מלחמה של משרד אחד או של גוף אחד או של היבט אחד אלא היא דבר רב-מערכתי.

יעקב אשר: אם נחשוף נקודות לטיפול ונעקוב אחריהן אולי נזכה בעזרת-השם לראות את הגרף של מספר ההרוגים והפצועים יורד עוד בשנה הזאת, בעזרת-השם.

יעקב אשר: בישיבה היום נדבר גם באופן כללי וגם לאור פנייתו של חברי הטוב, חבר הכנסת יעקב פרי, שבמשך תקופה ארוכה מנדנד לכל משרדי הממשלה האחראים על כך באשר להכנסת הטכוגרף.

יעקב אשר: לצערי הרב, אני לא אומר כביקורת, אני לא מתכוון לבקר פה אף אחד כי אנחנו באים לבנות ולא להרוס, אבל החלטת הממשלה על הטכוגרף נתקבלה עוד לפני שיעקב פרי חלם שהוא יגיע לכנסת וגם אני הייתי אז בעיריית בני ברק, הוא היה במקום אחר שאי אפשר לומר אותו בדיוק, אז נתקבלה החלטת הממשלה.

יעקב אשר: אגב, היא נתקבלה ביחד עם החלטה בנושא שדיברנו עליו בדיון קודם, באשר להתקנת 300 מצלמות ברחבי הארץ, כאשר עד היום הותקנו רק 100 מצלמות.

יעקב אשר: כלומר, גם בהסתכלות היסטורית השנים האלה שעוברות הן נצח ואולי אולי הרבה אנשים, או מעט אנשים, לא משנה, מספיק אחד, קיפחו את חייהם בגלל הדבר הזה.

יעקב אשר: לכן אנחנו רואים בנושא הזה של אוטובוסים, משאיות וכלי רכב כבדים ובנושא הטכוגרף חשיבות רבה.

יעקב אשר: ראיתי התכתבות, אולי של חבר הכנסת פרי, עם אחד המשרדים, שם צוין לגבי לוחות הזמנים וכולי.

יעקב אשר: כמה דברים אפשר היה לעשות בתקופה הזאת ולא נעשו.

יעקב אשר: אני חושב שלא נכון שכך יקרה.

יעקב אשר: ננסה למצות את הדיון היום.

יעקב אשר: אני כבר אומר מראש, הדוברים יהיו אלה שמייצגים את הגופים המקצועיים.

יעקב אשר: אם יהיה לנו זמן ניתן גם לגופים החברתיים שמלווים אותנו להתייחס, ואני מודה לכם על כך שאתם מלווים אותנו לאורך כל הדיונים.

יעקב אשר: יעקב פרי, המיקרופון שלך.

יעקב פרי: תודה, אדוני היושב-ראש, צהרים טובים.

יעקב פרי: מעורבותם של כלי רכב כבדים וציבוריים, משאיות, אוטובוסים, אוטובוסים זעירים ומוניות בתאונות דרכים קטלניות גבוהה מאוד באופן יחסי משיעורם במצבת כלי הרכב.

יעקב פרי: הכלים האלה מהווים לפי הנתונים שמצויים ברשותי כ-5% מצי כלי הרכב, והם מעורבים בתאונות דרכים שמידי שנה גובות חייהם של כ-35% מכלל ההרוגים.

יעקב פרי: בעוד שמשאיות שמשקלן עולה על 3.5 טון מהוות 2.7% ממצבת כלי הרכב לעומת למעלה מ-83% כלי רכב פרטיים, מעורבותן בתאונות דרכים קטלניות גדולה פי 6 מזו של כלי רכב פרטיים.

יעקב אשר: יש לזה הסבר הגיוני, כי פה נמצאים יותר אנשים.

יעקב פרי: נכון, אבל המצב חמור במיוחד כאשר מדובר במשאיות שמשקלן עולה על 34 טון.

יעקב פרי: מעורבותן בתאונות קטלניות גדולה פי 24 מאשר תאונות שמעורבים בהן כלי רכב פרטיים.

יעקב פרי: אוטובוסים, שמהווים 0.6% ממצבת כלי הרכב, מעורבים בתאונות דרכים קטלניות פי 18 יותר מכלי רכב פרטיים.

יעקב פרי: אדוני היושב-ראש, בחודש ינואר 2003 ועדת חקירה פרלמנטרית המליצה לעבור לשימוש בטכוגרף דיגיטלי.

יעקב פרי: בשנת 2005 ממשלת ישראל אימצה את דוח ועדת שיינין וקבעה כי על המדינה לעבור לשימוש בטכוגרף דיגיטלי.

יעקב פרי: התועלות של הטכוגרף הדיגיטלי ברורות לכולם, גם למשרד התחבורה, על זה כמובן אין שום ויכוח.

יעקב פרי: אבל משום מה במשך שנים משרד התחבורה מתמהמה עם הדבר הזה.

יעקב פרי: 12 שנים חלפו, אדוני היושב-ראש, מאז החלטת הממשלה ונראה כאילו לא קרה כלום מאז.

יעקב פרי: יש עשרות הרוגים מידי שנה רק מכלי רכב כבדים.

יעקב אשר: אני אומר לך כבר, היום אעמוד על כך שנצא עם לוח זמנים לעניין הזה.

יעקב אשר: נמצאים פה כל משרדי הממשלה הרלוונטיים.

יעקב אשר: היום בזכותך נצא עם לוח זמנים, בעזרת-השם.

יעקב פרי: זה למען אזרחי ישראל.

יעקב פרי: אני רוצה, אדוני היושב-ראש, להציג שאלה קשה, שכנראה לא נמצאה לה עד היום תשובה אבל השאלה הזאת חייבת להיות מונחת בצורה הברורה ביותר והישירה ביותר לפנינו כשאנחנו דנים בנושא הזה.

יעקב פרי: כמה תאונות באמת אפשר היה למנוע?

יעקב פרי: כמה הרוגים אפשר היה להציל אילו מוסדות המדינה היו פועלים מהר יותר?

יעקב פרי: ריכזתי את כל התשובות של משרד התחבורה לאורך השנים שמצאתי והן מונחות כאן לפניי.

יעקב פרי: לא אלאה את כולכם, אבל כבר בשנת 2007 הודיעה נציגת משרד התחבורה לוועדת הכלכלה שהמשרד בעיצומה של עבודת מטה ושכבר 3 שנים זה נמצא על סדר יומה.

יעקב פרי: למרות זה, העסק לא זז.

יעקב פרי: בשנת 2009 הודיע משרד התחבורה שהוא סיים את עבודת המטה.

יעקב פרי: מאז אנחנו רואים זיגזג בתשובות של משרד התחבורה, ובעיקר, אני מצטער לומר, אנחנו רואים חֶלֶם, שלא לומר שמשרד התחבורה בכוונה לא קידם את השימוש בטכוגרף הדיגיטלי.

יעקב פרי: זה מעלה שאלה קשה, האם יש בעלי אינטרס או מי שדוחף או מתנגד להכנסת הטכוגרף הדיגיטלי?

יעקב פרי: מתי תקום החובה לעשות שימוש בטכוגרף הדיגיטלי?

יעקב פרי: עוד שלושה משפטים.

יעקב פרי: ההתנהלות בעניין הזה, אדוני היושב-ראש וגבירותי ורבותי, היא שערורייתית.

יעקב פרי: במשך 10 שנים "מורחים" אותנו בכל מיני סיפורים.

יעקב פרי: על כל הרוג בצה"ל עורכים תחקיר.

יעקב פרי: גם בנושא הקטל בדרכים אנחנו במלחמה.

יעקב פרי: הגיע הזמן שאנחנו ננהג בהתאם.

יעקב פרי: חבל שהממשלה לא מתייחסת למאות הרוגים בשנה בהתאם.

יעקב פרי: אם ועדת השרים למלחמה בתאונות הדרכים הייתה מוקמת – היא הוקמה אבל כמעט בכלל לא התכנסה – אולי הדברים היו נראים אחרת.

יעקב פרי: בוודאי אילו למשפחות ההרוגים היה לובי או יותר כוח פוליטי הדברים היו נראים אחרת.

יעקב פרי: יש כאן כשל מתמשך שחייבים לחקור לעומק.

יעקב פרי: במסמכים שנשלחו אלינו אתמול כחומר רקע לדיון משרד התחבורה נתלה בצורך בחתימה ובהצטרפות לאמנה בין-לאומית.

יעקב פרי: בכנות, אדוני היושב-ראש, אנחנו חייבים לצאת מן הדיון הזה כאשר תחת ידינו תשובה לשאלה אחת ברורה וחד-משמעית: מתי תקום החובה לעשות שימוש בטכוגרף הדיגיטלי במדינת ישראל?

יעקב פרי: אני מצטט מתוך אתר הרשות הלאומית לבטיחות בדרכים: "התקנת הטכוגרף הדיגיטלי מאפשרת אכיפה מיטבית ונרחבת יותר מהאכיפה הקיימת.

יעקב פרי: כמו כן, איכות הנתונים, אמינותם וזמינותם צפויות להביא להקטנת העומס המוטל על מערכת האכיפה והמשפט".

יעקב פרי: תודה לך, אדוני.

יעקב אשר: תודה, אדוני.

יעקב אשר: לפני שאעביר את רשות הדיבור לצביקה דן, סמנכ"ל הרשות הלאומית לבטיחות בדרכים, אחדד קצת את מה שאמר ידידי יעקב פרי.

יעקב אשר: אנחנו צריכים לצאת עם התשובה הזאת היום ואנחנו נצא איתה.

יעקב אשר: אני רוצה לקבל לא רק את ההתייחסות לטכוגרף הדיגיטלי, גם זה, אלא גם תנו לנו נתונים על המעורבות של משאיות ואוטובוסים בתאונות דרכים ועל עוד דברים שנעשים.

יעקב אשר: נתייחס גם למכלול, עם דגש, עם זרקור על נושא הטכוגרף הדיגיטלי.

יעקב אשר: אולי גם מישהו ממשרד התחבורה ייתן לנו הסבר טכני לגבי הטכוגרף הדיגיטלי, בלי להציג כרגע את הבעיות, לא של האו"ם ולא של משרד החוץ.

יעקב אשר: איך עובד המכשיר?

יעקב אשר: רק למען שיידעו האנשים.

יעקב אשר: צביקה דן ידבר אחרי כן.

יעקב אשר: אני שואל על הטכוגרף מבחינה טכנית.

יעקב אשר: אל תיכנס כרגע למה שאתה הולך לומר אחר-כך.

<אבנר פלור: היום לפי התקנות מאושר טכוגרף אנלוגי.

<אבנר פלור: זאת אומרת, הכרטיסים וכל מה שנגזר הם יותר- - -

יעקב אשר: יש בו הרבה בעיות של דיוק ואי אפשר להסתמך עליו.

<אבנר פלור: הוא יותר מכני, וכפי שאמר חבר הכנסת פרי נכון, זה יותר להיבט של האכיפה.

<אבנר פלור: הטכוגרף הדיגיטלי, העבודה שלו והפעילות שלו היא יותר באופן דיגיטלי, כלומר מקבלים את הטפסים ובמקום כרטיס מקבלים את זה באופן ממוחשב וזה גם נשמר.

יעקב אשר: זה בעצם קופסה שחורה, על כל המשמעות שלה.

יעקב אשר: כולל ויזואלית?

<אבנר פלור: זה נשמר.

<אבנר פלור: נקודה חשובה, ונתייחס לזה גם בהמשך, זה מחייב 4 כרטיסים, אחד לנהג הרכב, אחד לקצין הבטיחות הטכנאי ועוד.

<אבנר פלור: כלומר, זה דבר שהוא סגור.

יעקב אשר: כמה עולה כרטיס כזה?

<אבנר פלור: אדוני היושב-ראש, נציג לך את כל ההיערכות שלנו.

יעקב פרי: אני מצטער שאני קוטע את דבריו, אבל חלק מהרכבים שמיובאים ארצה באים עם טכוגרף דיגיטלי מותקן והיום מפרקים אותו.

יעקב פרי: כלומר, היום הטכוגרף עולה למדינה יותר מאשר להתקין אותו.

<אבנר פלור: אתן מענה לכל הדברים.

יעקב אשר: הם לא יכולים לאשר את זה כל עוד אין את האישורים הבין-לאומיים.

<אבנר פלור: נתייחס לזה.

יעקב אשר: חבל שלא ידענו את זה קודם, היינו מדברים על זה עם טראמפ כשהוא היה כאן בביקור, אולי היינו פותרים את הבעיה.

<אבנר פלור: דווקא שם אין טכוגרף דיגיטלי.

יעקב אשר: אנחנו חוזרים עכשיו לפי התכנון, צביקה דן, סמנכ"ל הרשות הלאומית לבטיחות בדרכים, בבקשה.

<צביקה דן: שלום לכולם.

<צביקה דן: מעבר לנתונים שהוצגו פה על-ידי חבר הכנסת יעקב פרי מנייר עמדה שהפצנו לפני הדיון, קצת לחזק את העניין הזה.

<צביקה דן: באמת כלי הרכב הכבדים, משאיות ואוטובוסים בעיקר, המעורבות שלהם בתאונות דרכים גבוהה מאוד וקטלנית מאוד.

<צביקה דן: אם נכמת את זה למספרים, בשנת 2016 נהרגו 102 אנשים בתאונות דרכים שבהן היו מעורבות משאיות מעל 3.5 טון או אוטובוסים.

<צביקה דן: זה מספר מדהים, זה כמעט שליש מסך כל ההרוגים.

<צביקה דן: זה המון.

<צביקה דן: השנה היו כבר 157 הרוגים מתחילת השנה, מתוכם 24 נהרגו במעורבות של אוטובוס או משאית.

<צביקה דן: יחסית יש לנו ירידה מסוימת אבל באופן כללי בשנים האחרונות קרוב לשליש מההרוגים הם במעורבות של נהגי אוטובוסים ומשאיות ובהחלט הנושא מדאיג מאוד.

<קריאה: אתה יכול להפריד בין אוטובוסים למשאיות?

יעקב אשר: החלוקה הזאת תיתן לנו מבט נכון יותר, כי אל תשכח שבאוטובוס נוסעים 50 אנשים ואם יש חלילה תאונה אז יש לזה את המשקלל שלו.

יעקב אשר: חשוב, תרשום לך בצד, גם אם לא עשיתם את זה עכשיו, שבישיבות הבאות תעשו עוד מטריצה אחת שנותנת לנו הסתכלות על העניין הזה.

<מאיר אלרם: אני מן הרשות הלאומית לבטיחות בדרכים.

<מאיר אלרם: בתאונות הקטלניות, בסביבות 19% זה אוטובוסים וכ-17% זה משאיות.

<צביקה דן: השנה, כפי שאתה מכיר, ויהיה גם דיון המשך בנושא הזה, הכנו תוכנית מתכללת להפחתת ההיפגעות במעורבות של משאיות ואוטובוסים.

<צביקה דן: אין ספק שנושא הטכוגרף הוא בתוך התוכנית ואנחנו בהחלט בעד.

<צביקה דן: התוכנית כוללת גם את הכשרת הנהג, הליווי, תיקון 118.

<צביקה דן: אציין את זה בהמשך הדיון.

<צביקה דן: תודה.

יעקב אשר: דיברת על נתונים.

יעקב אשר: אתה רוצה להיכנס גם לפעילות שקיימת או שנדרשת?

יעקב אשר: אנחנו רוצים להרגיל אתכם למה שאתם בעצם רוצים גם כן, היושב-ראש שלך והמנכ"לית, גם בשיחות פרטיות וגם כאן בוועדה, אנחנו רוצים להרגיל אתכם להיות הגורם המוביל, ראש הקואליציה.

<צביקה דן: זה מה שעשינו בתוכנית.

יעקב אשר: קח לדוגמה את דוד ביטן, תחשוב שאתם דוד ביטן של המלחמה בתאונות הדרכים.

יעקב אשר: תבין כמה חיי אדם אפשר יהיה להציל.

יעקב אשר: הייתי מצפה מכם לא רק לתת לנו את המספרים, כי מספרים זה סטטיסטיקה, את זה כל אחד יודע לעשות.

יעקב אשר: אני לא, אבל כל אחד יודע.

יעקב אשר: אבל מה עושים, מה נעשה, האם יש התקדמות, מה עוד צריך לעשות?

<צביקה דן: כבוד היושב-ראש, אגיד בכמה מילים.

יעקב אשר: סליחה שאני "מתקיל" אותך.

<צביקה דן: אתה לא "מתקיל".

<צביקה דן: אני מוביל את התוכנית הזאת אז זה נוח לי.

<צביקה דן: כחלק מן התוכניות שבנינו לטיפול באוכלוסיות בסיכון, כאשר אחת מן האוכלוסיות זה הרכב הכבד, ביצענו מחקר מקיף מאוד, כולל מה קיים בעולם ומה עושים בעולם, ובנינו קואליציה.

<צביקה דן: לקחנו את כל הגופים במדינת ישראל שמתעסקים בעניין הזה, ממועצת המובילים, דרך הגופים השונים בתחבורה ציבורית, כל גופי האוטובוסים, כל מי שהיה לו יד ורגל בעניין הזה היה אתנו והשתלב אתנו בבניית התוכנית.

<צביקה דן: בנינו תוכנית שעיקרה הוא שינויים משמעותיים מאוד בהכשרת הנהג, בעיניי זה מרכיב חשוב מאוד, בהשתלמויות חובה.

<צביקה דן: אנחנו רוצים מאוד להכניס השתלמויות חובה.

<צביקה דן: אני מגיע מהצבא, הייתי ראש מחלקת הבטיחות של הצבא.

<צביקה דן: אגב, חבר הכנסת פרי נגע בזה.

<צביקה דן: מעבר לטכוגרף שאנחנו מדברים עליו, בצבא יש מערכת שנקראת "עוזר נהג אלקטרוני", שלמעשה נותנת לנהג בזמן אמת ולמי שמפקח על הנהג את כל נתוני הנהיגה שלו בזמן אמת.

<צביקה דן: נמצאים כאן נציגי צה"ל, אולי הם ירחיבו בעניין הזה.

יעקב אשר: נשמע על זה מהם.

<צביקה דן: בצבא זה עשה מהפכה משמעותית.

יעקב אשר: ראו את זה בסטטיסטיקות בצורה ברורה.

<צביקה דן: הטכוגרף הוא חלק מן העניין הזה.

<צביקה דן: יש פה את אנשי המשטרה.

<צביקה דן: המשטרה הקימה יחידת אכיפה ייעודית ממש בימים אלו בנושא אכיפה ייעודית לנושא רכב כבד.

<צביקה דן: הנושא של הטכנולוגיה הוא חלק מן התוכנית שלנו.

<צביקה דן: סוגיית הריתום, ההעמסה – אני באופן אישי בשנת 2016-2017 הובלתי, בגלל שבאתי מן הצבא, את נושא תחקירי העומק בתחום הזה.

<צביקה דן: שמתי דגש על הרכב הכבד.

<צביקה דן: אני מניח שכולכם מכירים את התאונה שהייתה בשנה שעברה בכביש 1 עם האוטובוס שבו נהרגו 6 אנשים.

יעקב אשר: עם הזרוע שיצאה החוצה.

<צביקה דן: על זה עשינו תחקיר עומק והפצנו את הדוח לפני 3 חודשים, דוח מעניין מאוד.

יעקב אשר: אם אפשר להעביר לנו אותו.

<צביקה דן: ותאונה נוספת שהייתה בצומת חשמונאים עם טרקטור שהועמס על משאית, נפל והרג שתי נשים.

יעקב אשר: בעניין הריתום והדברים הללו, זה נושאים של חקיקה?

יעקב אשר: זה תקוע כרגע בהיעדר חקיקה?

יעקב אשר: אתה יכול לאתגר אותנו קצת בעניין הזה?

<צביקה דן: כן.

<צביקה דן: יש לנו נוסח חקיקה משמעותי.

יעקב אשר: זה בדרך לוועדה?

<צביקה דן: כן.

<מאיר אלרם: נמצאים כאן אנשי משרד התחבורה והם בטח יעדכנו.

<מאיר אלרם: זה דורש בין השאר תיקון לתקנה 85.

<מאיר אלרם: יש כבר נוסח מתוקן.

<מאיר אלרם: אנחנו נמצאים בתהליך מתקדם מאוד של הפקת מערכי שיעור.

<מאיר אלרם: התקנה תתוקן ובמקביל גם כל הנהגים יידרשו לעבור הדרכה.

<אבנר פלור: אתייחס לזה.

יעקב אשר: עם לוחות זמנים, כמובן.

יעקב אשר: נושא של סימון המשאיות מאחור, הייתי פעם באירופה וראיתי איך זה מתנהל שם.

<אבנר פלור: זה גם בתהליך של תיקון תקנה.

יעקב אשר: זה סימון מסביב לקופסה הגדולה של המטען.

יעקב אשר: פשוט תענוג לנסוע מול זה כי אתה יודע איפה גבולות הגזרה.

יעקב אשר: זה גם נמצא בהליך של תיקון בארץ?

<צביקה דן: זה גם נמצא בעבודה ואבנר פלור יעדכן אתכם.

<צביקה דן: שתי נקודות אחרונות לנושא מיצוב הנהג, שאתה מכיר, דנו בזה.

<צביקה דן: נעלה גם את זה.

<צביקה דן: ונושא אחריות המנהלים, אחריות שילוחית, שזה דבר שאנחנו רוצים מאוד לקדם, אחריות של בעל המפעל.

<צביקה דן: נדבר על זה בדיון הבא.

<צביקה דן: וסוגיית ההברחות.

<צביקה דן: אנחנו עמלים בימים אלה באופן משמעותי מאוד להדריך את נהגי המשאיות.

<צביקה דן: אנחנו עושים את זה במקומות רבים.

יעקב פרי: קראתי את הדוח של הרשות שלכם עם המלצות לכיווני פעולה.

יעקב פרי: אני רוצה לשאול שתי שאלות קצרות מאוד.

יעקב פרי: אחת, אתם ממליצים להוסיף את הנהיגה המקצועית כעבודה מועדפת, אם הבנתי נכון.

<צביקה דן: כן, רצינו לקדם את העניין הזה.

יעקב פרי: אני רוצה להעלות תהייה, אם נכון שנערים בני 21 ינהגו על רכבים כבדים או שלא זו הכוונה.

יעקב פרי: והשאלה השנייה היא מי אמור להוסיף את נושא העבודה המועדפת לנהיגה, מי הגורם האחראי.

<אבנר פלור: משרד הרווחה.

<צביקה דן: אנחנו התכוונו לנהגים שמשתחררים מהצבא עם ניסיון בנהיגה.

יעקב אשר: כלומר אחרי שירות קבע, לא אחרי שירות סדיר.

יעקב אשר: זה משהו אחר.

יעקב אשר: תודה רבה לך.

יעקב אשר: שכחתי לציין בתחילת הישיבה, היושב ראש והמנכ"ל של מועצת המובילים והמסיעים, שבאים לכאן בכל ישיבה ואני תמיד משבח אותם על כך, לצערי הרב נמצאים בחוץ לארץ בימים אלה בענייני משרדם וביקשו שנדחה את הישיבה.

יעקב אשר: לא יכולנו בגלל לוח זמנים צפוף מאוד של הוועדה.

יעקב אשר: אז קודם כול אני אומר את זה כדי שאף אחד לא יחשוב שהם לא באו דווקא ביום שדנים בנושא שלהם.

יעקב אשר: אנחנו גם נקדיש לזה דיון נוסף ואז נחבר את זה עם ההמלצות שלכם.

יעקב אשר: אני מבקש שתבואו לזה מוכנים, עם מצגת ברורה, נביא את משרדי הממשלה וננסה לעשות מה שנקרא "שולחן עגול".

יעקב אשר: גם אנשי הנהלת בתי-המשפט לא הגיעו לדיון כי הם אמרו את עמדתם.

יעקב אשר: כלומר, אין להם כרגע מה לעשות בדיון כי מבחינתם בחלק הזה הם בעד הטכוגרף, אין להם שום בעיה שהעניין הזה יתקדם.

יעקב אשר: עד כאן הודעות למערכת.

יעקב אשר: עכשיו אני רוצה לבקש מיוסי אביטן, מנהל יחידת רכב כבד במשטרת ישראל להתייחס.

יעקב אשר: לפני שאתן לאחד מכם או לשניכם את רשות הדיבור, אתם תחליטו, קודם כול אני מברך אותך בהצלחה, ומברך את השר, שהיה כאן והבטיח שיעשו צוות משימה, יחידה, על כל המשתמע מכך.

יעקב אשר: אצלנו אומרים: "ברוך אומר ומקיים".

יעקב אשר: הוא קיים ואני סבור שזה חשוב.

יעקב אשר: זה זרוע חשובה ואנחנו ודאי נזכה לראות אותך פה עוד בהמשך הדרך.

יעקב אשר: לכן אני מבקש מכם כרגע דיווח על היחידה, עמדת המשטרה לגבי הטכוגרף הדיגיטלי והאכיפה של המשטרה כלפי כלי רכב כבדים.

יעקב אשר: בבקשה.

<דנה ימינחה: אני עורכת-דין מאגף התנועה.

<דנה ימינחה: נמצאת כאן סימונה זילבר מאגף התנועה ויוסי אביטן מפקד יחידת אכיפה בעניין רכב כבד.

<דנה ימינחה: מדובר ביחידה חדשה שהוקמה לפני חודש ימים.

<דנה ימינחה: אנחנו כמובן צופים לה הצלחה ומאחלים לה הצלחה.

יעקב אשר: אתם עדיין במאה ימי החסד...

<דנה ימינחה: היחידה כפופה פיקודית ישירות למפקד מתנ"א, משטרת התנועה הארצית.

<דנה ימינחה: היא תאכוף בכל הארץ על-פי תוכנית עבודה סדורה שתאושר על-ידי ראש אגף התנועה.

<דנה ימינחה: הייעוד של היחידה הוא להגביר את האכיפה הממוקדת בעניין משאיות ואוטובוסים, לחשוף עבירות כבריונות, אי-תקינות, אחריות שילוחית של בעלים ושל חברות, כל זאת במטרה לצמצם מעורבות בתאונות דרכים ולהציל חיים.

<דנה ימינחה: מבחינת הגיוסים, ביחידה יש כרגע מפקד ו-10 שוטרים.

<דנה ימינחה: היא צפויה עוד להמשיך ולגדול.

יעקב אשר: כלומר אתם בהליך של גיוס יותר ממוקד של אנשים עם מבט תנועתי?

<דנה ימינחה: בהחלט.

<דנה ימינחה: מדובר ביחידה שאנחנו מייעדים אותה יותר לאנשים שעברו הכשרה של בוחן תנועה כדי שיהיו להם סמכויות נרחבות יותר, כדי שהאכיפה תהיה עד כמה שאפשר אפקטיבית, ממוקדת ותוכל לתרום את התרומה שאנחנו צופים לה.

<דנה ימינחה: בהמשך כמובן נוכל לדווח על התוצרים, על הפעילות ועל התפוקה כאשר נתחיל "לרוץ" יותר.

<דנה ימינחה: זה לעניין היחידה.

<דנה ימינחה: לעניין הטכוגרף הדיגיטלי, אגף התנועה תומך כמובן במהלך ומברך עליו, מהנימוקים שכבר הוזכרו כאן.

<דנה ימינחה: אנחנו כמובן מעבירים למשרד התחבורה את ההערות המקצועיות שלנו, בעיקר בהיבטים של אכיפה, אבל אנחנו סומכים ידינו ומקווים שזה יתקדם בלוחות זמנים קרובים.

יעקב אשר: אם כולם תומכים אז למה זה לא מתקדם?

יעקב פרי: שאלה טובה מאוד.

יעקב אשר: לגבי האכיפה, מה התוכניות שלכם בהגברת האכיפה?

יעקב אשר: זה התחיל עוד לפני הקמת היחידה וכעת הנושא בוודאי יקבל יותר תוקף.

יעקב אשר: אילו עוד דברים אתם מתכננים ועושים בהווה ובעתיד הקרוב?

<דנה ימינחה: כרגע במקביל לפעילות שכבר התחילה של היחידה הייעודית שלנו, יש לנו את ימ"ר את"נ שפועל ומבצע אכיפה שוטפת.

<דנה ימינחה: כרגע יש ליחידה שיוסי אביטן עומד בראשה פעילות משותפת ביחד עם משרד התחבורה, למשל בנושא משקלים, וזה דבר שאנחנו ממשיכים אותו.

<דנה ימינחה: אנחנו נמצאים בתהליך כדי לעשות את הדברים בצורה עצמאית ולהרחיב את היכולות שלנו.

<דנה ימינחה: אני מקווה שבעתיד נוכל לבוא לכאן ולהראות לכם את התוצרים היפים אבל אנחנו לגמרי בכיוון הזה.

יעקב אשר: האם במסגרת האכיפה בתוכנית שלכם אתם מבקשים גם לאכוף בדיקות פתע לגבי שעות עבודה?

<דנה ימינחה: כן, בהחלט.

יעקב אשר: כלומר, אם נהג עבר את שעות העבודה שלו.

יעקב אשר: זה הדבר הראשון בגורם האנושי.

יעקב אשר: פה לא צריך אפילו ניידת.

יעקב אשר: מספיק אפילו להיכנס למשרדים ולבקש את הלוח ולראות כמה שעות אנשים עבדו.

יעקב אשר: אחרי כמה בדיקות פתע כאלה, תאמיני לי, כולם יידעו להגיד לכולם והכול ייראה אחרת.

<דנה ימינחה: קלענו לדעתו של אדוני.

<דנה ימינחה: אנחנו בהחלט מתכוונים לעסוק בנושא שעות עבודה ומנוחה וגם לפעול בכיוון של אחריות שילוחית כי יש אחריות למי ששולח את הנהג הזה לעבוד והוא צריך לדעת שמורא הדין גם עליו.

<משה ויצמן: אני מנהל אגף הרכב במשרד התחבורה.

<משה ויצמן: אנחנו עובדים במשותף.

יעקב אשר: אז תשלים אותם.

יעקב אשר: אתה כרגע תחת הכובע של המשטרה בעניין הזה.

<משה ויצמן: אני יכול לעדכן שבחודש מאי נפסלו 14 רישיונות נהיגה ברכב.

יעקב אשר: כמה נפסלו בחודש שלפני כן?

<אבנר פלור: זה היה שיתוף הפעולה הראשון.

<משה ויצמן: פעם ראשונה שיתוף פעולה ביחד.

<משה ויצמן: 14 רישיונות נפסלו.

יעקב אשר: זה כותרת.

יעקב אשר: אתה יודע למה חשובה הכותרת הזאת, לא בשביל הקרדיט של הפוליטיקאים אלא למען ישמעו ויראו.

<משה ויצמן: לכן אני מדגיש את זה, שזה ייצא גם מן הוועדה.

<משה ויצמן: אני חושב שזה חשוב.

<משה ויצמן: 19 דוחות על משקל של עומס יתר ב-15%, זה אומר 15% מעבר למותר.

<משה ויצמן: נשקלו 520 משאיות, ניתנו דוחות של 7,000 שקל.

<משה ויצמן: יש פה רשימה של עוד כל מיני דברים.

<משה ויצמן: כל זה רק בחודש מאי.

<משה ויצמן: זאת אומרת, היחידה עובדת בשיתוף פעולה וזה יפה מאוד.

יעקב אשר: יש שיתוף פעולה בין משרד התחבורה והמשטרה בעניין הזה.

יעקב אשר: ואתם ממשיכים עם זה?

יעקב אשר: זה לא מבצע חד-פעמי?

<אבנר פלור: בוודאי.

<אבנר פלור: תהיה תוכנית, גם של הרכב.

<משה ויצמן: התוכנית נמשכת, בכל חודש יש שיתופי פעולה, מבצעים שעורכים ביחד.

<משה ויצמן: יש פעילות מרובה שנעשית עם היחידה.

יעקב פרי: כמה רכבים יש לכם?

<משה ויצמן: יש לנו 6 ניידות בכל הארץ, כאשר בתוכן יש בין 18-20 מפקחים.

יעקב אשר: הניידות האלה עובדות "סביב השעון"?

יעקב אשר: הם פועלים במשמרות?

<משה ויצמן: לא.

<משה ויצמן: לרוב הפעילות מתבצעת ביום.

<משה ויצמן: יש גם מבצעים בלילה בהפתעה.

<משה ויצמן: אנחנו עורכים קרוב ל-40,000 בדיקות בשנה.

יעקב אשר: תודה רבה.

יעקב אשר: משרד התחבורה, אני מבקש גם התייחסות כוללת ולאחר מכן התייחסות לטכוגרף.

יעקב אשר: תגיד לנו איפה אנחנו אוחזים, איפה החסמים, איפה הקשיים, בידי מי הכדור נמצא במרוץ השליחים הזה, וגם מה שביקשנו קודם ואמרת שתדבר עליו אחר-כך.

<אבנר פלור: הכול רשום לי, לגבי תיקון התקנות, אתייחס לכול.

יעקב אשר: אני מבקש ממך להרחיב על הדברים הללו.

<אבנר פלור: קודם כול, מאז הדיונים שהיו בוועדות בעניין בלימת הקטל בדרכים והפעילות שלנו אנחנו נתנו ונותנים דגש בשנת 2017 על נושא של כלי רכב כבדים, משאיות ואוטובוסים.

<אבנר פלור: בהתאם יעד הבדיקות שלנו לכלי רכב כבדים, אנחנו אמורים להעלות אותו בשנת 2017 ב-31%, כלומר הבדיקות של תקינות, עומס יתר וכן הלאה שמבוצעות על-ידי ניידות הבטיחות, המטרה שלנו להעלות את מספרן ב-31%, לתת לזה דגש רב יותר.

יעקב אשר: איך אתם מתכוונים לעשות את זה?

יעקב אשר: אתם מוסיפים רכבים?

יעקב אשר: מוסיפים אנשים?

יעקב אשר: עובדים במשמרות?

<אבנר פלור: היות וכוח האדם קיים, הניידות קיימות ואין בשנה הזאת תוספת בעצם זה יבוא על חשבון הרכב הפרטי.

<אבנר פלור: כלומר, ניתן יותר דגש על בדיקות הרכב הכבד על חשבון הרכב הפרטי, כאשר יש לנו כוונה בתוכנית גם להגדיל את הכמות, אבל כרגע זה בתהליך עבודה.

יעקב אשר: אגב, כוח האדם הוא כוח אדם מקצועי?

<אבנר פלור: נכון, בוודאי.

<אבנר פלור: גם הניידות.

יעקב אשר: תשקלו גם הגדלה של כוח האדם.

יעקב אשר: אגיד לך למה.

יעקב אשר: יש לך את הניידות ואולי תוכלו לעבוד בהן גם במשמרות נוספות.

<אבנר פלור: יש רק קצת קושי בשעות הלילה לבדוק כי זה בעייתי מבחינה טכנית, לכן אנחנו עושים את הפעילויות שניתן לעשות, כמו בדיקות של אורות בשעות הקיץ, עד כמה שניתן.

<אבנר פלור: בנוסף גם באשר לקציני הבטיחות, כפי שאתה יודע, אדוני היושב-ראש, לפני יותר מחודש הוגשו תיקוני תקנות.

<אבנר פלור: כרגע אנחנו בודקים על בסיס מה שביקשתם ונגיש את זה לכנסת בהקדם ככל הניתן.

<אבנר פלור: גם שם אנחנו מבצעים תיקון תקנות על מעמדו של קצין הבטיחות, זה עיקר העבודה.

<אבנר פלור: יחד עם זאת, בכוח האדם הקיים אצלנו אנחנו מבצעים גם פיקוח, מגיעים למפעלים, בודקים את הנהגים, בודקים את כלי הרכב.

<אבנר פלור: כפי שאתה יודע, אדוני היושב-ראש, ב-20 ביוני 2017 תיכנס לתוקף תקנה לגבי מתן מידע תעבורתי על הנהג.

<אבנר פלור: זאת אומרת, קצין הבטיחות יוכל לדלות מידע.

<אבנר פלור: זה בעקבות אישור של הוועדה שניתן לפני כמה חודשים.

<אבנר פלור: זה דבר חדש וחדשני.

יעקב אשר: הוא משית אחריות על מנהלי החברות.

<אבנר פלור: בין היתר גם, אבל זה גם מחייב את אותו קצין בטיחות לדעת לבדוק את הנהג על-פי התקופות שייקבעו, גם נהג חדש שנקלט בחברה וגם במהלך התקופה שהוא נמצא בה.

<אבנר פלור: אבל בכל מקרה זה לא מסיר את האחריות מן הנהג.

<אבנר פלור: ברגע שיש לו כמות מסוימת של נקודות או שהוא עשה עבירות כאלה ואחרות הוא מחויב לדווח.

<אבנר פלור: כלומר, אי אפשר להסיר מן הנהג את האחריות לדיווח.

<אבנר פלור: יחד עם זאת, אנחנו נעקוב אחרי הדברים האלה.

יעקב אשר: אעצור אותך פה לפאוזה קטנה שעולה לי בראש תוך כדי הדברים.

יעקב אשר: למשרד התחבורה יש גם תקציב פרסום.

יעקב אשר: נכון?

<אבנר פלור: אתייחס גם לזה.

<אבנר פלור: זה ביחד עם הרשות הלאומית לבטיחות בדרכים.

יעקב אשר: אשמח לשמוע את ההתייחסות שלך וגם את דעתו של יעקב פרי.

יעקב אשר: אני תמיד מסתכל לראות, אם אתה מהנהן בראשך אז אני יודע שאני מדבר דברי טעם.

יעקב פרי: אני מהנהן מהפרקינסון.

יעקב פרי: ..

יעקב אשר: אכן התקנו כמה וכמה תקנות כאן בוועדה, לא רק בוועדת המשנה אלא בוועדת הכלכלה עצמה.

יעקב אשר: אתה יודע, אלה לא הדברים הכי נוחים לפוליטיקאים ולאנשי ציבור שנבחרים על-ידי הציבור להשית קנסות וכולי.

יעקב אשר: אנחנו יודעים את האחריות שמוטלת על כתפינו ועשינו את זה בצורה ברורה מאוד.

יעקב אשר: היו כמה תיקונים ויש עוד כמה תיקונים בדרך.

יעקב אשר: אולי אני לא מספיק רואה את המדיה או חשוף אליה.

יעקב אשר: השאלה האם כשנכנסות תקנות כאלה אתם עושים איזשהו קמפיין?

יעקב אשר: תבין דבר אחד, חלק מן העניין הוא ליידע את הציבור, להכניס לאנשים את הפחד מכך שהקנסות עלו.

יעקב אשר: נכון, זה הופיע בעיתונים וראינו כתבות אבל אני לא יודע אם היה קמפיין על העניין הזה.

יעקב פרי: אני יכול לומר לך שבימים האחרונים התחיל קמפיין, ואני לא יודע ביוזמת מי, על העניין של הקנסות על האופניים, וזה תפס.

יעקב אשר: זה מצוין.

יעקב אשר: בכסף קטן אפשר להגביר את המודעות.

יעקב אשר: הרי אין לך כל-כך הרבה פקחים וכל-כך הרבה שוטרים שיכולים לאכוף.

יעקב אשר: חלק מן ההרתעה הוא הידיעה שזה קיים, שמתחילים לאכוף.

יעקב אשר: לדעתי אתם צריכים לקחת את זה בחשבון.

יעקב אשר: אם אתה אומר שזה כך, נשמח לשמוע, לא רק מתקציביה הדלים של הרשות הלאומית לבטיחות בדרכים אלא מתקציב המשרד שלכם.

<אבנר פלור: לכן מה שצביקה דן העלה הוא שתהיה תוכנית עבודה משותפת של משרד התחבורה והרשות הלאומית לבטיחות בדרכים וגם הנושא הזה הולך לעלות שם.

יעקב אשר: כלומר, הם יתנו את הרעיונות ואתם תיתנו את הכסף?

<אבנר פלור: אני לא יודע מה להגיד לגבי החלוקה אבל חשוב קודם כול שתהיה התוכנית.

יעקב אשר: משרד האוצר נמצא כאן בהקשבה?

<אבנר פלור: אלי מורגנשטרן נמצא פה.

<אבנר פלור: אדוני היושב-ראש, אני יכול להגיד, אם כבר עסקינן בנושא תיקוני תקנות, גם התוספת השישית אושרה והיא תיכנס לתוקף בחודש ינואר, וכבר בדיוני הוועדה שהשתתפתי בהם דובר על הפרסום.

<אבנר פלור: אביא שתי דוגמאות, אחת בנושא של עומס יתר.

<אבנר פלור: התוספת השישית מעלה ניקוד.

<אבנר פלור: היום לדוגמה עד 15% עומס יתר במשאית זה אפס ניקוד והעלינו את זה ל-4 או 8 נקודות, אני לא זוכר בדיוק את המספר, ולגבי שיחה בטלפון סלולרי בלי דיבורית – העלינו מ-4 ל-8 נקודות.

<אבנר פלור: כלומר, יש החמרה.

<אבנר פלור: לקראת ינואר נעשה את זה בקמפיין פרסומי שיבוא לידיעת הציבור.

יעקב אשר: זה חשוב מאוד.

יעקב אשר: בדרך כלל אוהבים לפרסם מחלפים וכבישים שנפתחים.

יעקב אשר: זה לא פחות חשוב, אם לא הרבה יותר.

<אבנר פלור: עוד כמה נקודות חשובות.

<אבנר פלור: כפי שאמרתי באשר לפיקוח של הניידות, שהן הפידבק שלנו בצד הדרך, יש לנו גם את מכוני הרישוי, יש לנו את המוסכים.

<אבנר פלור: גם שם אנחנו מגבירים את האכיפה והופכים אכיפה מאופי מנהלי לאופי מקצועי יותר.

<אבנר פלור: כלומר, אותו מפקח, אותו קצין בטיחות יגיע לחברה ויבדוק בעיקר את כל ההיבטים הבטיחותיים, ההיבטים המקצועיים, ופחות את ההיבט המנהלתי.

<אבנר פלור: מצד אחד, זה יקטין את מספר הבדיקות.

<אבנר פלור: אברהם ישעיהו, ראש תחום קציני הבטיחות, יציג מספר דוגמאות מן החודשים האחרונים, מה נעשה על-ידי קציני הבטיחות.

<אבנר פלור: מצד אחד, זה יקטין את מספר הבדיקות של הפיקוח אבל מצד שני, הן יהיו יותר איכותיות ומקצועיות, וזה חשוב.

<אבנר פלור: לגבי הרכב עצמו, מנובמבר 2015 כלי רכב, אוטובוסים ומשאיות חדשים שמגיעים לפה ועומדים בדרישות התקינה האירופאית כבר מחויבים במערכת סטייה מנתיב, במערכת שמירת מרחק.

<אבנר פלור: כלומר, על-פי מה שקיים באירופה יהיה גם כאן.

<אבנר פלור: בנוסף, לכלי רכב משנת 2012, מנובמבר 2016 כלי הרכב האלה מחויבים בהתקנת מערכת סטייה מנתיב ושמירת מרחק.

<אבנר פלור: זו עוד נקודה חשובה ברכב הכבד ובאוטובוסים.

<אבנר פלור: בנוסף, חייבנו גם חובת התקנת מערכת כיבוי אש אוטומטית באוטובוסים, מינואר 2016.

<אבנר פלור: בנוסף, מערכת למניעת שכחת ילדים, מאפריל 2017 מחויב להתקין אותה בכלי רכב להסעת תלמידים.

<אבנר פלור: זו גם נקודה חשובה שעולה מידי פעם.

<אבנר פלור: בנוסף, אנחנו בתהליך עבודה מתקדם מאוד, חלק מן התיקונים שאציג כאן מצויים על גבי שולחנו של משרד המשפטים בתהליך עבודה מתקדם מאוד וחלק מצוי בהליך של שימוע כזה או אחר, ואפרט.

<אבנר פלור: הנושא הראשון הוא גם על-פי המלצה של הוועדה.

<אבנר פלור: אנחנו רוצים לחייב כלי רכב כבדים בביצוע רישוי פעמיים בשנה, לא פעם אחת בשנה, וזה בנוסף לבדיקות החורף שמבוצעות ובדיקות הבלמים.

<אבנר פלור: מבצעים פעמיים בשנה רישוי שנתי.

יעקב אשר: נערך על זה כבר דיון והתקבלו החלטות או שכרגע זה רעיון שאתם מעלים?

<אבנר פלור: זה לא בהמלצות של הדוח שלך אלא בהמלצות של ועדת סגיס שהייתה קודם לכן, אבל זה גם עבר שימוע ציבורי.

<אבנר פלור: כרגע זה בתהליך עבודה.

יעקב אשר: אני בעד, אבל אסור לנו גם להרוס את המקצוע.

יעקב אשר: לפעמים ברישיון יש לך עוד אלף דברים אחרים פרט לבטיחות.

<אבנר פלור: אני מדבר על רישיון הרכב.

יעקב אשר: אנחנו לא רוצים יותר מדי רגולציה.

יעקב אשר: אנחנו רוצים פיקוח.

יעקב אשר: כאשר זה יגיע לוועדה, בחוכמת השולחן נלטש את זה כמובן.

<אבנר פלור: חשוב רק שנציג את המסגרת.

<אבנר פלור: גם באשר לריתום מטענים יש כבר תקן ישראלי.

<אבנר פלור: כפי שנאמר פה על-ידי הרשות, כבר הוכנו כל מערכי השיעור, התוכניות להשתלמות של אותם נהגים של רכבים מעל 10 טון.

<אבנר פלור: זאת אומרת, כל נהג שיש לו רישיון נהיגה של מעל 10 טון יחויב בהשתלמות לגבי ריתום מטענים לפי התקן הישראלי.

<אבנר פלור: אני מקווה מאוד שבחודשים הקרובים נתחיל בפעילות הזאת.

<אבנר פלור: זה מחייב תיקון תקנות.

יעקב אשר: מתי תתחיל את הפעילות בתיקון התקנות?

יעקב אשר: אם תלמד אותם ואילו את התקנות לא תביא, זה לא יעזור.

<אבנר פלור: תיקון התקנות כבר בתהליך עבודה מתקדם מאוד.

<אבנר פלור: זה לא אמור להגיע לוועדת הכלכלה.

יעקב אשר: אתה יכול להציג לנו לוח זמנים משוער להתקנת התקנות הללו?

יעקב אשר: זה תלוי רק בכם.

<אבנר פלור: לא רק תיקון התקנות.

<אבנר פלור: אני רוצה גם לגבי ההשתלמויות ומערכי השיעור לתת לכם לוחות זמנים מדויקים.

יעקב אשר: מה אכפת לך שהתקנות יהיו כבר מאושרות ואז הקורסים יבואו כך או אחרת והתקנות כבר יהיו קיימות?

<אבנר פלור: בסדר.

<אבנר פלור: אעביר אליכם את לוחות הזמנים לגבי תיקון התקנות.

<דרור וגשל: לגבי לוחות זמנים באופן כללי, אין מה לעשות, בסופו של דבר כל חקיקת משנה במדינה מגיעה למחלקה אצלנו במשרד המשפטים.

יעקב אשר: אתה צריך עוד שני עורכי-דין?

<דרור וגשל: פעמים רבות מבקשים מאתנו חקיקה דחופה, שזה בסדר, יש לנו גם מנגנון לחקיקה דחופה.

יעקב אשר: האמן לי שאמצא לך פתרון, זה יכול לחסוך לכם זמן רב במשרד המשפטים.

יעקב אשר: תתעסקו פחות בדברים שאתם לא צריכים להתעסק ותתעסקו בדברים של פיקוח נפש, שהם הדברים הראשונים.

יעקב אשר: צריך לקבוע סדרי עדיפויות.

יעקב אשר: אני לא מדבר עליך, אתה נחמד.

<דרור וגשל: העבודה שלנו הרבה יותר אפורה ממה שנדמה.

<דרור וגשל: בדרך כלל אנחנו לא עוסקים בכל הדברים האלה.

<דרור וגשל: יש הרבה מאוד תקנות מאוד לא מעניינות אבל מאוד-מאוד חשובות בכל מיני היבטים.

<דרור וגשל: היום תקנה שמגיעה למשרד המשפטים, פרק הזמן עד שמישהו מסתכל עליה הוא 3 חודשים.

<דרור וגשל: לא אני אלא מחלקת חקיקת משנה.

יעקב אשר: אתם צריכים ללמוד גם ממשרדים אחרים.

יעקב אשר: יש סדרי עדיפויות.

יעקב אשר: יש אולי קודים שלכם שצריכים להיקבע.

יעקב אשר: אם היו עכשיו תקנות שקשורות למשהו פוליטי שמעניין מאוד את האנשים, האמן לי, באמצע הלילה היו מוציאים אתכם מהמיטות וזה היה מוכן למחרת לדיון הלילי הבא.

יעקב אשר: משרד התחבורה, אני שוקל אם זה אפשרי, אני מציע את זה כי באתי מתחום הניהול, בדברים הללו שהם ממש פיקוח נפש תכתבו באדום: דחוף מאוד.

יעקב אשר: שהם יעשו מה שהם רוצים.

יעקב פרי: יש לא מעט תקנות, יש את תקנה 213(א) שמחייבת בכל 5 שנים לעשות נהיגה במגרש ייעודי.

יעקב פרי: לא שמעתי שהיא מיושמת.

יעקב אשר: אתה מדבר על היישום.

יעקב אשר: אני מדבר קודם כול על התקנה עצמה.

<אבנר פלור: אין מגרשים.

יעקב פרי: אין מגרשים ולא מיישמים.

<אבנר פלור: אנחנו עוסקים עכשיו ברכב כבד ובאוטובוסים.

יעקב אשר: פה משרד המשפטים בוודאי לא אחראי.

יעקב אשר: זה נושא אחר.

יעקב אשר: אגב, אייצג פה לרגע את ארגון המובילים, שנציגיהם לא נמצאים פה היום.

יעקב אשר: אחת הטענות של ארגון המובילים, גם באשר לחוק המנוחה והפסקות והדברים האלה, שלא תמיד יש מקום לעשות הפסקות, אין חניונים מוסדרים.

יעקב אשר: זה לא כמו במדינות אחרות שכאשר אתה נוסע בטווח של כל כמה קילומטרים יש חניונים רחבים שבהם ניתן לעשות גם "יו טרן".

יעקב אשר: גם לזה אנחנו צריכים לדאוג.

יעקב אשר: גברתי מנהלת הוועדה, בכל ישיבה אנחנו מעלים נושאים לעוד 4 ישיבות.

יעקב אשר: אני חושב שהנושא הזה צריך להיות משולב באחד הדיונים כי פה זה כבר נוגע למשרדים נוספים, למינהל התכנון, למשרד התחבורה ממבט אחר לגמרי, לנתיבי ישראל וכולי.

יעקב אשר: דקלה טקו, אנא תרשמי את זה כנושא שעליו נערוך דיון.

יעקב אשר: תודה יעקב פרי על ההערה.

יעקב אשר: אבנר פלור, אני מציע שתקנה לעובדים שלך עט אדום ותכתוב להם למעלה "פיקוח נפש".

יעקב אשר: תראה שזה יעבוד.

<דרור וגשל: הוא יודע לעשות את זה, הוא מתקשר אליי בכל שבוע להגיד לי שיש תקנה דחופה.

יעקב אשר: בעט אדום תכתבו "פיקוח נפש".

יעקב אשר: אפילו פקיד אפור מבין את זה.

<אבנר פלור: אדוני היושב-ראש, יש עוד הרבה פעילויות.

<אבנר פלור: כפי שאתה מכיר אותנו, אנחנו אוהבים להגיע אליך מוכנים.

יעקב אשר: אני מוכרח לומר גם שיש הרבה מאוד פעילות בחודשים האחרונים.

יעקב אשר: אם היינו בודקים סטטיסטית את הפעילות שלכם בנושאים הללו, אתם "זורמים" עם העניין הזה בהחלט ואני משבח אתכם, אבל לא יותר מדי.

<אבנר פלור: זה חשוב.

<אבנר פלור: אדוני היושב-ראש, כמעט לכל דיון שאני מגיע בנושא הקטל בדרכים אני הולך עם דוח הוועדה כך שנותנים לזה חשיבות ועדיפות.

<אבנר פלור: אני רוצה לציין עוד כמה דברים חשובים.

<אבנר פלור: נמצאים פה גם מנהל אגף הרכב, גם ראש תחום קציני בטיחות וגם סגן מנהל אגף הרישוי.

<אבנר פלור: לגבי קורסי חובה – אנחנו אחת המדינות המובילות.

<אבנר פלור: לקחנו ברצינות את כל נושא אמצעי התיקון, גם לנהגי רכב כבד, גם לנהגי רכב פרטי.

<אבנר פלור: בכלל, לראות איך אנחנו מנחילים גם לנהגים הקיימים וגם לנהגים החדשים ולכולם איזו משנה סדורה בתהליך של הקורסים, של ההשתלמויות, של הוראת הנהיגה, של מבחני הנהיגה והכול.

<אבנר פלור: אבקש מחנן אהרון אם יוכל במשך 2-3 דקות להתייחס לקורסי החובה, שזה דבר חשוב מאוד.

<אבנר פלור: זה גם מתייחס לנושא שאנחנו בודקים אותו ביחד עם יחידת האכיפה של המשטרה, של אותם נהגים מוּעדים בעייתיים.

<אבנר פלור: מספרם לא רב מאוד.

<אבנר פלור: מבדיקה שערכנו מדובר על כ-100 נהגים מוּעדים.

<אבנר פלור: יש תוכנית עבודה שאנחנו אמורים לדון בה גם עם המשטרה, אבל חשוב לי שחנן אהרון, אם אפשר, אדוני היושב-ראש, ידבר במשך 2-3 דקות על קורסי החובה.

<חנן אהרון: אני סגן מנהל אגף הרישוי.

<חנן אהרון: במתכונת החדשה שאנחנו מפעילים את קורסי החובה, קורס בסיסי וקורס מתקדם לנהגים שצברו מעל 24 נקודות, מאפריל 2011 כשהתחלנו בקורסים עם מערכי השיעור החדשים, עם מולטי-מדיה וסרטונים, אנחנו משלבים גם את האינטראקציה בין נהגי המשאיות ואוטובוסים, כלים כבדים, לבין הרכב הפרטי.

<חנן אהרון: כלומר, בכיתה יושבים נהגים מכל אוכלוסיית הנהגים.

<חנן אהרון: במערכי השיעור אנחנו מדברים ממש על המפגשים ביניהם בכבישים מנקודת המבט של נהג המשאית ונהג האוטובוס ומנקודת מבט הרכב הפרטי.

<חנן אהרון: זה מועיל מאוד ומשפר מאוד.

<חנן אהרון: נכון להיום 1,150,000 משתלמים בשיטה הזאת החדשה, במערכי השיעור החדשים.

יעקב פרי: זה מה שאנחנו קוראים לו נהיגה מונעת?

<חנן אהרון: כן.

<חנן אהרון: נהיגה מונעת, נהיגה מתקדמת.

יעקב אשר: איך אתה עושה כיתה ל"מחוננים" שלנו?

<חנן אהרון: הקורסים הבסיסיים נעשים לכל מי שצובר 12 נקודות.

<חנן אהרון: בקורסים הייעודיים המתקדמים לנהגים שצברו מעל 24 נקודות המספרים הרבה יותר קטנים.

<חנן אהרון: אתה רואה שמי שכבר עבר קורס נהיגה מונעת- - -

יעקב אשר: אתם לא מערבבים אותם ביחד.

<חנן אהרון: לא, אלה כיתות רק לנהגי אוטובוס.

יעקב אשר: אלה עתירי המעשים "הטובים".

יעקב פרי: לפי מספר הנקודות.

<חנן אהרון: מעל 24 נקודות.

יעקב אשר: זה כיתה של "מחוננים", כלומר יודעים למה הם הגיעו.

<חנן אהרון: הראיה, שבסוף אנחנו רואים – דרך אגב, יש מחקר שעבדו עליו למעלה משנתיים ועוד מעט יתפרסמו התוצאות, אני מקווה שיוכלו לפרסם אותן, ללטש אותן סופית – שלקורסים האלה בשיטה החדשה ב-6 השנים האחרונות יש השפעה, גם מבחינת מספר העבירות שהנהגים האלה עושים, 12%-13% פחות עבירות שעושים הנהגים הבעייתיים האלה, וגם מבחינת המעורבות שלהם בתאונות דרכים.

<חנן אהרון: עשו השוואה בין 3 שנים לפני הקורס לבין 3 שנים אחרי הקורס.

<חנן אהרון: זאת עבודה רצינית שנעשתה ורואים שאכן "גדול התלמוד שמביא לידי מעשה".

<אבנר פלור: עוד נקודה חשובה הוא נהג חונך.

<אבנר פלור: אנחנו רוצים, בדומה לרכב פרטי שם יש נהג מלווה, גם באוטובוסים ומשאיות שיהיה נהג חונך.

<אבנר פלור: למיטב ידיעתי וזיכרוני, וחנן אהרון הוביל את זה, זה היה בוועדה כבר בשנת 2006 וזה נדחה ונדחה בשל כל מיני סיבות תקציביות או סיבות אחרות.

<חנן אהרון: תיקון 78.

<אבנר פלור: עכשיו אנחנו בשלים לזה.

<אבנר פלור: הכוונה שלנו לחייב- - -

יעקב אשר: התקנות צריכות להגיע לוועדה?

<אבנר פלור: כן.

<אבנר פלור: כרגע זה בתהליך משפטי.

<אבנר פלור: זה עבר את כל השימועים וכן הלאה.

<אבנר פלור: נגיש לך לוחות זמנים לכל הדברים.

יעקב אשר: אגב, לתשומת לב, אני שומע את זה לראשונה, זה רעיון מצוין, אבל לא יכול להיות מלווה כמו ברכב פרטי.

יעקב אשר: צריך להיות מישהו עם הכשרה.

יעקב אשר: זה מצריך כסף.

יעקב אשר: איפה נציג משרד האוצר?

יעקב אשר: הכול בסדר?

יעקב אשר: תכין כסף.

יעקב אשר: בעצם קבענו מי יהיו המכשירים, קבענו את מספר השעות.

<דרור וגשל: זה לא נמצא אצלנו במשרד המשפטים.

<דרור וגשל: ערכנו לא מזמן ישיבה עם אפי רוזן מאגף הרישוי.

<דרור וגשל: אתם החלטתם כרגע לעשות עוד עבודה.

<אבנר פלור: לא אמרתי שזה אצלך.

<אבנר פלור: רק אמרתי שנגיש ליושב-ראש מסמך מסודר.

<אבנר פלור: אנחנו עובדים בשיתוף פעולה.

יעקב אשר: תן לנו לוחות זמנים על כל התקנות והחוקים שאמורים להגיע אלינו, או שאתם אמורים לעשות, כדי שנדע איפה אנחנו חיים ונוכל לערוך מעקב.

<אבנר פלור: עוד שתי נקודות חשובות, ביקשת, אדוני היושב-ראש, להתייחס לתחום קציני בטיחות.

<אבנר פלור: אם אפשר שאברהם ישעיהו יציג 2-3 דוגמאות לגבי קציני הבטיחות.

<אברהם ישעיהו: אני מנהל תחום קציני בטיחות.

<אברהם ישעיהו: בנושא המשמעת – יותר משנה אנחנו מתמקדים במשאיות ובהיסעים, כלומר האוטובוסים, המוניות וכיוצא בזה.

<אברהם ישעיהו: אני נוהג שאין מענישים אלא אם קודם מזהירים, אז הזהרנו את קציני הבטיחות והזהרנו את בעלי החברות.

<אברהם ישעיהו: לאחר מכן יצאנו למבצעים מסוימים והתחלנו להזמין את מי שראינו לנכון שלא ביצע את הנהלים, הזמנו אותו אלינו לבירורים.

<אברהם ישעיהו: לאחר הבירור מי שנמצא שבאמת ביצע חריגות רציניות הזמנו אותו לשימוע.

<אברהם ישעיהו: בשימוע היו מקרים שלקחנו את כתבי ההסמכה למשך חצי שנה עד שנה, היו מקרים ששלחנו אותם ללמוד פרקים מסוימים מן הקורס שוב, וחלק מן המשרדים העצמאיים סגרנו.

<אברהם ישעיהו: זה פרק מסוים, פרק י', נדבר שם על הנושא של משרדים עצמאיים.

<אברהם ישעיהו: ברגע שאתה מתחיל בירור ולאחר מכן מגיע לכך שאתה לוקח את כתב ההסמכה, זה לא נגמר שם.

<אברהם ישעיהו: זה נגמר בבית-משפט ואז זה הליך שיכול לקחת שנה או שנה וחצי.

יעקב אשר: קציני הבטיחות יודעים שקיים התהליך הזה והוא יכול להגיע אליהם, לכל אחד באופן אישי.

<אברהם ישעיהו: עד כדי שייקחו מהם את כתב ההסמכה.

<אבנר פלור: עוד השלמה של מנהל אגף הרכב בנוגע למכוני רישוי, במשך 2 דקות, ואז אתייחס לטכוגרף.

<יוסי בן שמחון: יש עוד מישהו שלא הגיע ממשרד התחבורה?

<אבנר פלור: אנחנו רואים ברצינות את עבודת הוועדה וחשוב שיראו גם מה אנחנו עושים.

יעקב אשר: הדיון מתמקד גם בפעולות אחרות.

יעקב אשר: הטכוגרף לבד הוא לא מושיע, למרות שזה הצעה מצוינת, אבל לא לבד.

יעקב אשר: לכן חשוב לנו שזה יהיה גם בהסתכלות הכללית, במכלול.

<משה ויצמן: אני מנהל אגף הרכב.

<משה ויצמן: מכוני רישוי – להערכתי לראשונה לאחר שנים רבות מאוד נסגרו מכונים לשבוע-שבועיים.

<משה ויצמן: הפעלת מכון רישוי היא סמכות שניתנת על-ידי המדינה לאנשים פרטיים להפעיל, כדי לבדוק רכבים.

<משה ויצמן: למעשה בחצי השנה האחרונה אנחנו בתהליך של סגירת 7 מכונים.

<משה ויצמן: אחד שפועל באשדוד נסגר כבר ל-9 חודשים, שזה מכה קשה מאוד כי עובדים שם אנשים.

יעקב פרי: מה הסיבות?

<משה ויצמן: הם העבירו רכבים לא כפי שציפינו מהם.

<משה ויצמן: ערכנו ביקורת ומצאנו ממצאים.

<משה ויצמן: יש לנו עוד 6 מכונים – לגבי עוד מכון אחד בית-המשפט החליט לקבל את מה שהחלטנו לעוד חצי שנה, ויש עוד 5 מכונים שנמצאים אחרי בתי-משפט בתהליכים של ערעורים כאלה ואחרים.

<משה ויצמן: המסר שלנו חד מאוד.

<משה ויצמן: הרי התפקיד של הרגולטור הוא, בין השאר, פיקוח ואכיפה.

יעקב אשר: זו פעילות שנעשית יותר בשנה האחרונה?

<משה ויצמן: היא פעילות בשנה האחרונה, שהפכנו להיות מאוד אגרסיביים כלפי השוק.

יעקב אשר: יש לכם מספיק כוח אדם לדבר הזה?

יעקב אשר: מספיק אף פעם לא יהיה.

<משה ויצמן: כוח אדם זה לא מה שחשוב באמת.

<משה ויצמן: חשוב מה אנחנו עושים עם מה שיש.

<משה ויצמן: אנחנו הרבה יותר יעילים.

<משה ויצמן: אנחנו לוקחים את מה שיש לנו ואתו אנחנו משתמשים, וגם לא ממצמצים, מגיעים עד הסוף.

<משה ויצמן: זה באשר לעניין הזה.

<משה ויצמן: מבחינת כמות רכבים, משאיות ואוטובוסים, חשוב להבין על איזה מספר מדובר.

<משה ויצמן: אם יש במדינת ישראל 3,760,000 כלי רכב באופן כללי, מתוכם יש כ-40,000 אוטובוסים ו-274,000 רכבים מסחריים, מתוכם 90,000 משאיות.

<משה ויצמן: אגב, הנסועה שלהם היא הפרמטר הקריטי.

<משה ויצמן: נכון שיחסית לגודלם הם שיעור נמוך אבל הנסועה שלהם היא פי 5 מרכב פרטי.

<אבנר פלור: לגבי הטכוגרף – אני אתחיל וסיגלית ברקאי תציג את ההיבטים המשפטיים ותתייחס לסטטוס.

<אבנר פלור: קודם כול, לגבי הטכוגרף הדיגיטלי.

<אבנר פלור: הטכוגרף הדיגיטלי, מבחינת הדירקטיבה האירופאית היישום שלו הוא משנת 2006.

<אבנר פלור: לא כל המדינות באירופה התחילו בשנת 2006.

<אבנר פלור: כפי שאתם יודעים, כפי שאמרתי בתחילת הדיון, נושא הטכוגרף הדיגיטלי הוא לא רק התקנת המכשיר ברכב אלא זה אופרציה גדולה של כל הכרטיסים, של הטכנאי, של הנהג וכל מה שנגזר מכך.

<אבנר פלור: במסגרת זאת, הדירקטיבה על הטכוגרף הדיגיטלי היא בין הדירקטיבות הבודדות שאנחנו מאמצים אותן בנושא רכב והיא מחייבת לפני שאנחנו מאמצים אותה להיות חתומים על אמנה.

<אבנר פלור: האמנה הזאת מחייבת את מדינת ישראל לעבוד על-פי הכללים שמצויים במסגרת הקהילה האירופאית.

<אבנר פלור: במהלך השנים משנת 2006 – נכון, נעשו המון עבודות מטה, היו ביקורים של משלחות אצל יצרנים, אצל גורמים רגולטוריים בחוץ לארץ – אחד החסמים הגדולים שהיו ביישום הטכוגרף הדיגיטלי הוא שאנחנו לא מותאמים במאה אחוז לאירופה מבחינת שעות עבודה ומנוחה וכולי.

<אבנר פלור: זה היה חלק מן החסם ליישום הטכוגרף הדיגיטלי.

<אבנר פלור: היו המון דיונים אצל קודמיי בתפקיד ואצל המנכ"לים הקודמים שלנו עם הגורמים השונים.

<אבנר פלור: כפי שאתה יודע, חבר הכנסת פרי, כל שינוי בנושא שעות עבודה ומנוחה משנה גם את כל המשק והכלכלה וכל מה שנגזר מכך.

<אבנר פלור: אבל ניסינו ועשינו את כל מה שאפשר.

<אבנר פלור: כפי שאמרתי, התנאי היה קשור לנושא שעות עבודה ומנוחה.

<אבנר פלור: בשנתיים-שלוש האחרונות היה מהפך במסגרת האירופאית, כאשר כבר לא חייבו.

<אבנר פלור: כדי ליישם את הטכוגרף הדיגיטלי אני מחויב לחתום על האמנה וכל מה שנגזר אבל מדינת ישראל לא מחויבת להיות לפי שעות העבודה שנקבעו שם.

<אבנר פלור: תיכף סיגלית ברקאי תעדכן ותשלים את הדברים.

<אבנר פלור: אני מדבר על נסיעה בתוך מדינת ישראל, לא חציית גבולות בנסיעה בין-לאומית.

יעקב אשר: אני מסתפק במה שקיים בתוך גבולות המדינה.

יעקב אשר: זה אומר שחסם גדול מאוד ירד.

<אבנר פלור: אני אומר מה הייתה ההתנהלות לאורך השנים.

<אבנר פלור: חבר הכנסת פרי, גם לא כל המדינות באירופה יישמו את זה משנת 2006.

יעקב אשר: ראיתי את מה שכתבתם, שיש מדינות שהן לא מאירופה שמצטרפות אך לא כולן הצטרפו.

יעקב אשר: אם יש עוד כמה טיפשים זה לא אומר שאנחנו צריכים להיות ביניהם.

<אבנר פלור: להיפך, אנחנו דווקא בכל דבר אוהבים להיות חלוצים.

<אבנר פלור: בנושא הזה זה אופרציה גדולה מאוד.

יעקב אשר: עזוב, הביקורת של יעקב פרי במקומה.

יעקב אשר: אנחנו לא מדברים עליה כרגע.

יעקב אשר: אנחנו מדברים עכשיו איך יוצאים מזה עם טכוגרף דיגיטלי.

<אבנר פלור: לכן מה שנעשה כבר משנת 2015, היו המון דיונים עם הגורמים האירופאים בנושא הזה, איך ומה מיישמים, הלימוּת של הדירקטיבה והכול.

<אבנר פלור: סיגלית תמשיך ותפרט את כל הפעילות שעשינו עד שהגענו לכאן.

יעקב אשר: אתה עוצר פה כי בזה גם נגמרו החסמים?

יעקב אשר: או שהיא תדבר על החסם הזה ואתה תמשיך הלאה?

יעקב אשר: אני רוצה לשמוע על כל החסמים, אחד אחר השני, כדי לראות מי מן החדר הזה יודע לטפל בהם.

<אבנר פלור: אדוני היושב-ראש, כפי שאמרת, אתה רוצה מבחינתך לצאת היום מן הדיון כשאתה יודע איך מתקדמים הלאה.

יעקב אשר: לא איך אלא מתי.

<אבנר פלור: איך ומתי.

<סיגלית ברקאי: אני מהלשכה המשפטית של משרד התחבורה.

<סיגלית ברקאי: כפי שאבנר פלור הסביר, האיחוד האירופאי מתנה את השימוש בטכוגרף הדיגיטלי שמיוצר באיחוד בהצטרפות לאמנה של האו"ם בדבר עבודת צוותי רכבים העוסקים בנהיגה בין-לאומית.

<סיגלית ברקאי: מדובר באמנה שבעיקרה אמורה להסדיר את הנהיגה הבין-לאומית בין גבולות באירופה.

<סיגלית ברקאי: האיחוד האירופאי מתיר למדינות חיצוניות שקרובות לו, מדינות במעגל מסוים סביבו להצטרף לאמנה גם, אבל הוא לא מאפשר להשתמש בטכוגרף אלא אם כן אכן הצטרפת לאמנה ואתה מקיים את ההוראות שלה.

<סיגלית ברקאי: כפי שאבנר פלור הסביר, ההוראות של האמנה לא תואמות להוראות שקבועות היום לגבי נהיגה לאומית.

<סיגלית ברקאי: שעות העבודה שונות, שעות המנוחה שונות, יש היבטים שונים לחלוטין.

<סיגלית ברקאי: בגלל כל ההיבטים האלה פנינו בשלב ראשון לאו"ם בשביל לנסות להבין כיצד אנחנו יכולים להצטרף, בהנחה שאין לנו נהיגה בין-לאומית בכלל ושההסדרים לא תואמים לנהיגה הלאומית שלנו, כשהמסקנה הסופית הייתה שאין מנוס אלא להצטרף לאמנה ולאמץ את ההוראות שלה כלשונן.

<סיגלית ברקאי: לכן גיבשנו תיקון תקנות שהופץ בפברואר למשרדי הממשלה הרלוונטיים, שמסדיר נהיגה בין-לאומית, שכמעט לא קיימת במדינת ישראל.

<סיגלית ברקאי: המשמעות של נהיגה בין-לאומית היא מעבר גבול בינינו לבין מדינה שהיא חברה באו"ם.

<סיגלית ברקאי: זה לא קיים ויש ממש מספר ספור של רכבים כאלה, אם בכלל.

<סיגלית ברקאי: קבענו הסדר מיוחד לנהיגה בין-לאומית, הסדר שלא חל לגבי נהיגה לאומית

יעקב אשר: מה המשמעות המעשית כרגע?

<סיגלית ברקאי: כרגע זה הופץ למשרדי הממשלה השונים.

<סיגלית ברקאי: קיבלנו כבר ודנו בהתייחסויות של משרד החוץ ומשרד המשפטים.

<סיגלית ברקאי: כרגע אנחנו ממתינים להערות מן המשטרה.

<סיגלית ברקאי: במקביל העברנו את זה כבר לאישור נוסח.

יעקב פרי: זה יחייב חקיקה?

<סיגלית ברקאי: זה יחייב תיקון תקנות באישור ועדת הכלכלה.

<סיגלית ברקאי: במקביל גם נעשה התייעצות, נפיץ את זה לשימוע ציבורי ונעביר את זה לאישור ועדת הכלכלה.

יעקב אשר: עוד חודש זה יגיע לוועדת הכלכלה?

<סיגלית ברקאי: צריך להסביר את לוחות הזמנים.

<סיגלית ברקאי: מבחינת האמנה- - -

<מרדכי פדר: נבצר מבינתי להבין למה כדי להשתמש במכשיר טכוגרף דיגיטלי, בסך הכול זה מכשיר, צריך להצטרף לאמנה.

<מרדכי פדר: אני לא מבין.

<סיגלית ברקאי: כך קובעת הדירקטיבה האירופאית.

יעקב אשר: זה נושא לדיון נפרד.

יעקב אשר: כאשר נשב באו"ם נעשה את זה.

יעקב אשר: כרגע זה המצב.

<סיגלית ברקאי: צריך להבין שהאיחוד האירופאי מַבנה קודים שמקודדים.

<משה ויצמן: המכשיר הדיגיטלי הוא קופסה שחורה, כפי שציינת.

<משה ויצמן: הוא לא רלוונטי אם מישהו לא נותן לו אות חיים והוא מופעל.

יעקב אשר: ברור, הבנתי את זה.

יעקב אשר: הוא מופעל וזה מופיע במקום אחד שמאגד את כל המידע.

יעקב פרי: אתם מנסים להסביר לנו כהדיוטות שאי אפשר יהיה להפעיל את הטכוגרף הדיגיטלי מבלי להיות חברים באמנה, נקודה.

<משה ויצמן: נכון.

יעקב אשר: מי שקרא את חילופי המכתבים מבין את זה.

יעקב אשר: אלה שלא קראו, ישלימו את הקריאה.

<סיגלית ברקאי: מבחינת לוחות הזמנים, צריך להבין שאחרי שוועדת הכלכלה תאשר נצטרך באמצעות משרד החוץ להעביר את הבקשה לאו"ם להצטרף לאמנה.

יעקב אשר: אי אפשר לעשות איזה "פרה-רולינג"?

<סיגלית ברקאי: לא ניתן.

<סיגלית ברקאי: ניסינו לברר לפני באמצעות משרד החוץ.

<סיגלית ברקאי: זה בלתי אפשרי.

יעקב אשר: אני חוזר לרגע אחורה, ברשותך.

יעקב אשר: מתי ועדת הכלכלה תקבל את זה לדיון דחוף?

<סיגלית ברקאי: אנחנו צריכים להשלים, לקבל את כל ההערות וההתייחסויות מן המשטרה.

<סיגלית ברקאי: אנחנו תלויים בקבלת ההתייחסויות.

יעקב אשר: אנשי המשטרה, הכול תלוי בכם.

יעקב אשר: אעמת אתכם אחד מול השני עד שייצא דבר טוב.

<דנה ימינחה: העמדה של אגף התנועה במשטרת ישראל היא בשלבי גיבוש סופיים.

<דנה ימינחה: היינו צריכים לקבל חוות דעת של מדורים רבים.

יעקב אשר: תוך ימים?

<דנה ימינחה: אני מניחה שתוך שבוע.

יעקב אשר: בהנחה שהמשטרה תעביר לך את ההתייחסות תוך שבוע, מה יקרה לאחר מכן?

<סיגלית ברקאי: אז נדרש אישור נוסח במשרד המשפטים.

יעקב אשר: הבנתי שזה כבר היה באישור נוסח.

<סיגלית ברקאי: אנחנו שלחנו לאישור נוסח, שזה המחלקה שדיברנו עליה קודם.

<דרור וגשל: אפשר להגיד שזה יתקדם עוד במושב הזה.

יעקב אשר: זה התחלה טובה.

יעקב אשר: לאחר מכן זה עובר לאו"ם?

יעקב אשר: יש לנו היום סגן באו"ם.

<סיגלית ברקאי: זה עובר לאו"ם.

<סיגלית ברקאי: חשוב לציין שהאמנה קובעת מפורשות שיש להמתין 180 ימים, במהלכם כל המדינות שחברות באמנה חייבות להביע הסכמה.

<סיגלית ברקאי: כאשר היא תינתן אפשר יהיה כבר לעשות שימוש בטכוגרף הדיגיטלי.

יעקב אשר: תיכף נשמע את עמדת משרד החוץ על הסיכויים שלנו בעניין הזה ומה הם עושים כבר כדי להכין את הקרקע לעניין הזה.

יעקב אשר: נמצאים פה נציגי משרד החוץ?

יעקב אשר: כן.

יעקב אשר: גברתי, את סיימת?

יעקב אשר: יש עוד תהליך שאנחנו לא יודעים עליו כרגע?

יעקב אשר: אין בעיה, תקלקל לי את השמחה, זה גם בסדר.

יעקב אשר: ..

יעקב אשר: בואו נשים הכול על השולחן.

<אבנר פלור: לא, להיפך.

<סיגלית ברקאי: אנחנו מנסים לזרז הכול ככל הניתן.

<אבנר פלור: להיפך, במקביל לכל הפעילות ולכל מה שיש אנחנו גם צריכים לפנות להקמת אותו מרכז לוגיסטי, לפנות ל"יוּרוּ-מֶד", לאירופאים ולאו"ם לגבי הכרטיסים, הקידודים וכן הלאה.

יעקב אשר: את זה אפשר לעשות במקביל?

<אבנר פלור: נבדוק את זה.

<סיגלית ברקאי: כאשר יושלמו התקנות את זה אפשר יהיה לעשות במקביל להמתנה של 180 ימים באו"ם.

יעקב אשר: יש בטח כל מיני חברות בדיקה ודברים כאלה.

יעקב אשר: הם צריכים לעבור תהליכים.

יעקב אשר: להם יש אינטרס להצטרף, אני מאמין בכך.

יעקב אשר: אבנר פלור, אני מבקש, אפילו כהחלטה לסיכום הדיון, שאם יש דברים שאפשר לעשות בו-זמנית – 180 ימים שהאו"ם קבע, אני לא הולך לשנות החלטת או"ם, אם אשנה החלטת או"ם יש לי כמה החלטות קודם לשנות.

יעקב אשר: אבל אם יש דברים שאפשר לעשות במקביל, כגון התחלת הבדיקות מול החברות מבחינת תשתית, מכל מיני בחינות, תעבדו במקביל ולא בטור.

יעקב אשר: אני מבקש דיווח שלך לוועדה על העניין הזה בעוד חודשיים.

<אבנר פלור: בסדר.

יעקב אשר: יש עוד משהו?

יעקב אשר: מה עוד חסר לנו?

<אבנר פלור: הצגנו את כל התמונה.

יעקב אשר: אנחנו מסכמים שבעוד כחודש או חודש וחצי – אם זה יגיע קודם אז נוכל להעביר את זה במושב הזה.

יעקב אשר: התכוונת שנעביר את זה במושב הזה.

יעקב אשר: נכון?

יעקב פרי: רציתי.

<סיגלית ברקאי: צריך לזכור שעושים גם שימוע ציבורי.

<סיגלית ברקאי: אנחנו מפיצים את זה גם לציבור.

יעקב אשר: שימוע ציבורי יכול להיות תוך כדי, תוך כמה ימים, זה בסדר.

יעקב אשר: תאמיני לי שהציבור יהיה בעד, אני אומר לך כבר בשם הציבור, שלי לפחות.

יעקב אשר: "יש עתיד" ביחד עם "יהדות התורה" בעניין הזה?

יעקב פרי: תמיד.

יעקב אשר: באמת לראות איך לקצר את ההליך, כי אנחנו רואים את הצורך להמתין 180 ימים באו"ם ויהיו עוד בעיות אחר-כך.

יעקב אשר: כמה שנרוץ מהר יותר נוכל להגיע ליעד.

יעקב אשר: תודה רבה.

יעקב אשר: נציג משרד החוץ, אני מבקש שתתייחס לשני היבטים.

יעקב אשר: גם מה אתם עושים או מה עשיתם עד היום.

יעקב אשר: האם התחילו באיזה "פרה-רולינג" בעניין הזה?

יעקב אשר: האם התחילו מגעים?

יעקב אשר: ואיך אתם משתלבים כרגע בעבודה במקביל?

יעקב אשר: מתוך הנחה שזה יעבור בוועדת הכלכלה ויעבור בסוף גם באו"ם, בעזרתכם כמובן.

יעקב אשר: בבקשה.

<צבי טל: אני מנהל מחלקה בסוכנויות מיוחדות של האו"ם.

<צבי טל: היו כבר מגעים.

<צבי טל: נתבקשנו כבר לפני חודשים על-ידי משרד התחבורה לבחון אפשרות להצטרף לאמנה בסייגים מסוימים.

<צבי טל: לא ניכנס לסוגיה הזאת מכיוון שעכשיו אנחנו מקבלים את כל החובות על-פי אותה אמנה.

<צבי טל: לכן אנשי המשלחת שלנו לאו"ם בז'נבה – אנחנו מדברים על אמנה של גוף או"ם שממוקם בז'נבה – כבר יצרו קשר עם בני השיח שלהם במקום, כך שכאשר תינתן הפקודה נדע אל מי לפנות ולמי להפנות להפקדה את ההצטרפות שלנו לאמנה.

<צבי טל: כפי שאמר היושב-ראש, יש פה אינטרס שלהם, לא פחות מאשר אינטרס שלנו.

יעקב אשר: "שלהם" זה האירופאים או האו"ם?

<צבי טל: אני מדבר כרגע על האו"ם בז'נבה.

<צבי טל: למרות שאנחנו לא מלקקים דבש, בלשון המעטה, במוסדות האו"ם בז'נבה, במקרה הזה אני לא צופה קשיים.

יעקב אשר: ומבחינת האירופאים שחברים בארגון הספציפי הזה?

<צבי טל: פה אנחנו מדברים על ULECE, הקבוצה האירופאית, שהיא הרבה יותר רחבה מן האיחוד האירופאי.

<צבי טל: היא כוללת גם את רוסיה, את כל מרכז אסיה, למעשה את אירופה הגדולה, אם תרצו.

<צבי טל: כך שמלבד האיחוד האירופאי, שגם אותו נעדכן מכיוון שהסדרנו גם את המסגרת של "יורו-מד", אנחנו מדברים על כל המדינות הללו.

<צבי טל: אין שם בעיה של פוליטיזציה.

יעקב אשר: אתה לא צופה שבנושא הזה יהיו בעיות.

יעקב אשר: אפשר להתחיל כבר את המגעים?

<צבי טל: אני לא רואה כל-כך צורך כרגע לעשות את זה.

<צבי טל: אנחנו יודעים לעבוד.

<צבי טל: זה לא יתעכב אצלנו, אני מבטיח לוועדה.

יעקב אשר: יש עוד משהו שמשרד התחבורה צריך ממשרד החוץ?

יעקב אשר: לא.

יעקב אשר: משרד המשפטים, דרור וגשל, איפה אתה עוזר לנו לקדם את הדברים?

<דרור וגשל: בעצם שום דבר לא תקוע אצלנו בשלב הזה.

<דרור וגשל: המחלקה הבין-לאומית שלנו צריכה לתת עוד אישור אחרון כי התברר משהו במשרד התחבורה שהשתנה מאז ששלחו לנו את התקנות.

<דרור וגשל: זה אמור לקרות ביום-יומיים הקרובים.

יעקב אשר: אפשר לבקש בקשות בוועדה לפעמים?

יעקב אשר: אני רוצה לבקש שתזרזו את זה, כדי שנוכל להעביר את זה במושב הנוכחי.

יעקב אשר: אני מקווה שהן תקנות לא מסובכות מדי.

<אבנר פלור: זה לא הלאומי.

יעקב אשר: אתה מדבר על הבשורה הגדולה שלא ראיתי בכל הניירת קודם.

<אבנר פלור: זה העניין החדש, שרצינו לבוא אליך עם בשורה טובה.

יעקב אשר: בשורה טובה, אם זה עוקף את חוק שעות עבודה ומנוחה זה יוריד חסם אדיר בעניין הזה.

<סיגלית ברקאי: בהתייחס למה שציין דרור וגשל, כבר פנינו בעניין הזה למשטרה.

<סיגלית ברקאי: זה נקודה שנוגעת למשטרה.

<סיגלית ברקאי: אני מניחה שזה ייכלל במסגרת ההערות שלהם.

יעקב אשר: הכול נמצא אצלם.

יעקב אשר: הכול נמצא כבר במשרד המשפטים.

<דרור וגשל: אנחנו שאלנו שאלה שבעקבותיה נדרש שינוי.

<סיגלית ברקאי: בעקבות זה אנחנו פנינו למשטרה ונקבל התייחסות.

<סיגלית ברקאי: אנחנו עובדים בשיתוף פעולה.

יעקב אשר: תודה רבה.

יעקב אשר: שיתוף פעולה הוא דבר מצוין.

יעקב אשר: רכבת ישראל – יש היבט נוסף של הממשק בין כביש למחסום רכבת.

<בני יזדי: אני מנהל אגף דרכים והסדרי תנועה ברכבת ישראל.

<בני יזדי: מאחר והדיון נסוב סביב נושא הבטיחות במשאיות, רכבת ישראל מעוניינת להסב את תשומת לב הוועדה לנושא שבירת מחסומים במפגשי דרך ומסילה.

<בני יזדי: אפשר לראות את המיצג.

<בני יזדי: למעשה, ככלל, יש מגמת ירידה בשבירת מחסומים ברכבים פרטיים ומשאיות בין השנים 2009-2016, כאשר יש ירידה של 82% בהיקף שבירת המחסומים.

<בני יזדי: יחד עם זאת, יש ירידה קטנה יותר בעניין סגירת מפגשים, בכמות המפגשים בעצם.

<בני יזדי: אם נתייחס לנושא שבירת מחסום על-ידי משאיות, אם המגמה של שבירת מחסומים על-ידי רכב פרטי הולכת וקטנה במרוצת השנים אז אנחנו נוכחים לדעת ששבירת מחסומים על-ידי משאיות הולכת וגדלה עם השנים.

<בני יזדי: אנחנו נמצאים בחודש מאי 2017 וכבר היו 18 שבירות מחסומים בקרב מפגשי דרך ומסילה בארץ.

יעקב אשר: בואו נדבר על הפתרונות.

יעקב אשר: ראינו את המגמה של הירידה.

יעקב אשר: כנראה זה גם בגלל התשתיות.

<בני יזדי: שבירת מחסומים על-ידי משאיות נמצאת במגמת עלייה, בניגוד לרכבים פרטיים.

יעקב אשר: איפה הנקודה?

יעקב אשר: איפה אתה רואה את הפתרון לבעיה הזאת?

<בני יזדי: אתייחס לפתרונות.

<בני יזדי: הפתרון האולטימטיבי כמובן הוא ליצור הפרדה מפלסית בין כביש לבין מסילה, אבל זה כבר דורש תקצוב ותוכנית עבודה של חומש שמתקדמת ברכבת ישראל.

<בני יזדי: במקביל אנחנו מתקינים במפגשי רכבת ישראל אמצעים טכנולוגיים, התקנת רמזורים מקדימים 24 מטרים מכל צד של המפגש כדי לרסן את המהירות.

<בני יזדי: בין המחסומים יש מערכת לניטור כלי רכב, שבהשראה אלקטרומגנטית מזהה כלי מתכתי ויוצרת התרעה קולית.

יעקב אשר: ממתי המכשור הזה נמצא?

<בני יזדי: כבר משנת 2009 התחלנו להציב אותו, אפילו בסוף שנת 2008.

<בני יזדי: זה יוצר התרעה קולית בקרב נהגי הרכבת.

יעקב אשר: בואו נדבר על מה שצריך להוסיף, למשל התקנת מצלמות.

<בני יזדי: זה קיים.

<בני יזדי: מצלמות VMD קיימות ב-15 מפגשים היום.

יעקב אשר: המצלמות הללו הן מהתקציב שלכם?

<בני יזדי: כן, מהתקציב שלנו.

<בני יזדי: זה נמצא בתוכנית העבודה שלנו.

<דן לנדאו: הסיבה שאנחנו מציגים את זה היא כי זה משתלב בדיון הכללי.

<דן לנדאו: אנחנו מראים שבעוד שברכב פרטי העניין הזה הולך ונעלם במחסומים הקיימים, וגם את המחסומים לאט לאט אנחנו מחסלים, קווים חדשים כמובן משתדלים שלא יהיו שם מחסומים, אבל לגבי המשאיות עדיין יש בעיה.

<דן לנדאו: זה מבטא את נפח השימוש במשאיות, במיוחד במקומות כמו כניסות לאזורי תעשייה וכניסות לנמלים, מקומות רגישים כאלה.

<דן לנדאו: לכן הפתרונות שבני יזדי מציג ממוקדים באוכלוסיית נהגי המשאיות.

יעקב אשר: אני רואה פה גם הדרכה ממוקדת לנהגי משאיות.

יעקב אשר: זה בתיאום אתכם?

יעקב אשר: אגף ההדרכה, יש הדרכה גם לעניין המפגש בין דרך ומסילה?

<אברהם ישעיהו: קיבלתי מכתב, ניסיתי לברר.

<אברהם ישעיהו: הנהגים טוענים שבגלל שהמחסום נמוך והם יושבים במרום המשאית הם לא רואים אותו.

<אברהם ישעיהו: השאלה אם יש אפשרות כלשהי להגביה את המחסום.

<בני יזדי: למחסומים יש יריעות מחזירי אור מדרגת DG, זו הדרגה הגבוהה ביותר, דרגה שנקראת "יהלום", שגם בלילה וגם ביום, ובעיקר בלילה, הנראוּת של המחסום מצוינת.

יעקב אשר: הוא מדבר על הגובה, דווקא ביום ולא בלילה.

יעקב אשר: אולי בלילה תראה את זה טוב יותר.

<בני יזדי: אם תגביה אז תיצור מצב קשה יותר לרכבים פרטיים.

יעקב אשר: אולי אפשר ליצור משהו ויזואלי.

<אברהם ישעיהו: תחשבו על זה.

יעקב אשר: שאלתי לגבי ההדרכה.

יעקב אשר: אמרו קודם שיש הדרכה למשאיות ואוטובוסים.

יעקב אשר: האם בתוך ההדרכה הזאת יש התמקדות על מפגש דרך ומסילה?

<אבנר פלור: בתוכנית הלימודים זה קיים, אבל לגבי ההשתלמויות, האם יש איזו התייחסות לנושא?

יעקב אשר: תרשמו לעצמכם לבדוק את זה.

<בני יזדי: עוד משהו קטן.

<בני יזדי: מתקיים ב-11 ביוני קמפיין הסברה ייעודי במסגרת שבוע המודעוּת, בדגש על נושא נהגי משאיות.

<בני יזדי: הקמפיין יכלול מסרים ייעודיים לנהגי משאיות, בשיתוף פעולה עם איגוד קציני הבטיחות בתעבורה.

<בני יזדי: יהיו תשדירי רדיו בעניין הזה, ברדיו האזורי, בכל רחבי הארץ, ממוקדים בעניין הזה.

יעקב אשר: תודה רבה.

יעקב אשר: סליחה שאני קוטע אותך.

יעקב אשר: פרדי הרשקוביץ, בוחן תאונות ראשי באגד.

יעקב אשר: בשתי מילים, יש לך משהו להוסיף?

יעקב אשר: בקצרה מאוד מאוד.

<פרדי הרשקוביץ: הייתי בוחן תאונות ראשי של משטרת ישראל.

<פרדי הרשקוביץ: אני מומחה בנושא טכוגרף מזה 27 שנים.

<פרדי הרשקוביץ: אני חושב שאני היחיד בחדר הזה שהתמחה בטכוגרף דיגיטלי בחוץ לארץ.

<פרדי הרשקוביץ: אגיד רק דבר אחד.

<פרדי הרשקוביץ: ניהלתי בחוץ שיחות עם אנשי משרד התחבורה.

<פרדי הרשקוביץ: הטכוגרף הדיגיטלי לא יכול לעבוד אלא אם התקנה תשונה לגמרי לתקנה האירופאית, נקודה.

<פרדי הרשקוביץ: אלא אם אני טועה במשהו, ואני סבור שאני לא טועה.

<פרדי הרשקוביץ: הבנתי מנציגי משרד התחבורה שיוסיפו לתקנה הקיימת תוספת שתאפשר להצטרף לאמנה האירופאית הזאת, אבל זה לא יכלול את הנהגים שנוהגים היום בארץ.

<פרדי הרשקוביץ: חבר הכנסת פרי, לא יוכלו להשתמש בטכוגרף הדיגיטלי כל עוד התקנה הזאת לא הותקנה.

<אבנר פלור: על בסיס מה אתה אומר את זה?

<אבנר פלור: בדקת עם האירופאים?

<אבנר פלור: יש מדינות שכן מיישמות.

יעקב אשר: אני מבקש ממך, לא נערוך עכשיו דיון על זה.

<פרדי הרשקוביץ: הצעתי להם- - -

יעקב אשר: רגע, תן לי לעזור לך לעזור לנו.

יעקב אשר: אני מבקש שתשלח מכתב לאבנר פלור עם העתק אליי ולוועדה.

יעקב אשר: אני רוצה לראות את השאלות וגם את התשובות.

יעקב אשר: אף אחד לא מתכוון למשהו רע, מתכוונים לטוב.

יעקב אשר: לא נמצה את זה עכשיו בדיון כאן.

<פרדי הרשקוביץ: אני מצטער שאבנר פלור לקחת את זה אישית.

<אבנר פלור: לא לקחתי את זה אישית, מה פתאום.

יעקב אשר: הוא לא לקח את זה אישית.

יעקב אשר: אבנר פלור בסדר גמור.

יעקב אשר: דווקא רצינו מאוד לשמוע את נציג משרד הביטחון.

<יוסי בן שמחון: אם אתם רוצים, אתייחס בדקה.

<יוסי בן שמחון: אני ראש ענף בטיחות בדרכים של צה"ל.

<יוסי בן שמחון: בצה"ל יש 3,500 כלים ובכל הכלים האלה מעל 8 טון יש טכוגרף.

<יוסי בן שמחון: הטכוגרף הוא מערכת בטיחות אחת מתוך שלוש מערכות שהצבא מתקין על המשאיות האלה.

יעקב אשר: זה לא הטכוגרף הדיגיטלי.

<יוסי בן שמחון: לא הדיגיטלי אלא הפרימיטיבי הישן, האנלוגי הרגיל.

<יוסי בן שמחון: הוא מכשיר טוב אבל הוא באמת פרימיטיבי.

<יוסי בן שמחון: צריך להכניס בו דסקה ובערב קצין הרכב לוקח אותה.

יעקב אשר: כלומר, גם אתם מחכים לתקנות.

<יוסי בן שמחון: אז אנחנו מחכים לתקנות.

<יוסי בן שמחון: נשמח להטמיע את המערכת הזו.

<יוסי בן שמחון: אני יכול להבטיח שהצבא יהיה הראשון שיטמיע את המערכת הזו כאשר תיכנס.

יעקב אשר: מצוין.

יעקב אשר: בהזדמנות כאשר יהיה לנו קצת יותר זמן נשמע איך אתם מתמודדים עם תאונות הדרכים בצה"ל.

<יוסי בן שמחון: אם היה זמן הייתי מציג את זה כאן.

יעקב אשר: נמצא את הזמן לעשות את זה.

יעקב אשר: נמצאות פה נערות מתנועת הצופים.

יעקב אשר: נשמע אותן, אמנם בקצרה, בגלל החשיבות של העניין.

יעקב אשר: הן רוצות לספר על המאבק שלהם לאכיפה כלפי נהגי אוטובוסים ומשאיות, וזה בעקבות טרגדיה שקרתה להם כאשר חברה שלהם, אור אלבז, זכרה לברכה, נהרגה בתאונת דרכים על-ידי אוטובוס.

יעקב אשר: רק אחת תדבר, ברשותכן, אחרת אתן מסבכות אותי עם יושב-ראש הכנסת.

<מיתר חי: אני מרכזת שבט בצופים בחיפה, שבט אילנות.

<מיתר חי: בשנה שעברה נהרגה חניכה שלנו, אור אלבז, זכרה לברכה.

<מיתר חי: היא הייתה בת 17.

<מיתר חי: התאונה הייתה באוטובוס.

<מיתר חי: היא עלתה על אוטובוס "מפוצץ" עם 60 נוסעים.

<מיתר חי: העדויות מהנוסעים אמרו שהנהג התעסק עם כסף והוא הואשם בגרימת מוות ברשלנות.

<מיתר חי: אנחנו בצופים עשינו מאבק, השבט שלנו, למנוע תאונות דרכים רבות נוספות, גם באוטובוסים וגם ככלל.

<מיתר חי: הרעיון שעלה אצלנו הוא של מכונות תשלום, זה רעיון שהילדים מנסים לקדם.

<מיתר חי: היינו בראיון בערוץ 10.

<מיתר חי: חשוב לנו לנסות לקדם מכונות תשלום אוטומטיות, שלא יהיה מצב שילד עולה לאוטובוס ומשלם.

יעקב אשר: מה אתם עושים?

<מיתר חי: צילמנו נהגים ברחבי הארץ ואנחנו מעבירים את זה ומפיצים ברשת החברתית.

<מיתר חי: הפתרון הוא מכונות תשלום אוטומטיות, אבל הבעיה היא שכרגע גם אם זה קיים בארץ זה לא במקום הנהג, הנהג עדיין עובד ככרטיסן וזה מסוכן.

יעקב אשר: יישר כוח.

<אלונה עמיר: אני תלמידת כיתה יב', מדריכה בשבט אילנות בצופים.

<אלונה עמיר: בשנה שעברה הדרכתי ביחד עם אור אלבז ז"ל את גדוד כיתות ז'.

<אלונה עמיר: חשוב לי להגיד שזה הגיע מהחניכים שלה בכיתה ז', שרצו להנציח אותה בדרך הזו.

יעקב אשר: כל הכבוד.

יעקב אשר: זה הדבר היחיד שאני יכול להגיד.

יעקב אשר: לסיכום, אני מודה לך, חבר הכנסת יעקב פרי.

<יניב יעקב: סליחה, אני חייב למחות.

<יניב יעקב: 600 הרוגים ב-10 שנים בתאונות שמעורב בהן רכב כבד ואפילו תאריך יעד לא קיבלנו.

יעקב אשר: קיבלנו.

יעקב אשר: אם אתה רוצה, תבוא אליי אחרי הישיבה, נשב ונראה אם הבנתי.

<יניב יעקב: אשמח אם אדוני יכניס בסיכום את ההתחייבות של משרד התחבורה לקדם את זה.

יעקב אשר: הבנתי וזה מופיע בסיכום.

יעקב אשר: לא אקרא כרגע את התאריכים אך הכול נרשם.

יעקב אשר: אני לא רוצה להתמקד ביום ובשעה אבל אנחנו מתכווננים כולנו שמה שאנחנו צריכים לעשות בכנסת בעניין הזה יסתיים עוד במושב הזה.

יעקב אשר: תאמין לי שמבינים את המשמעויות של זה.

יעקב אשר: ואחר-כך באו"ם 180 ימים אנחנו יודעים לספור.

יעקב אשר: שמענו את עמדת משרד החוץ, שלא צפויות בעיות בעניין הזה וגם הם מוכנים.

יעקב אשר: אז אפשר בהחלט לחלום על כך שתוך תקופה קצרה מאוד זה עומד להגיע.

יעקב אשר: אנחנו עדיין כאן כדי לעקוב אחרי זה.

יעקב אשר: בואו נעבור את השלבים הללו.

יעקב אשר: תודה על העזרה.

יעקב אשר: תודה ליעקב פרי על העלאת הנושא.

יעקב אשר: לסיכום, אנחנו מבקשים ממשרד התחבורה לקצר את התהליך ככל האפשר בלוחות הזמנים שעליהם דיברנו – אולי אחר-כך מנהלת הוועדה תיפגש אתכם כדי להגדיר את זה על-פי מה שבא לידי ביטוי בוועדה – ולדווח לוועדה, גם בכתב וגם בדיונים אחרים נבקש דיווח של 5 דקות על הטכוגרף.

יעקב אשר: נעשה את זה באופן קבוע.

יעקב אשר: נערוך ישיבה נוספת שתהיה חלק מן המעקב ואז ניתן ביטוי למועצת המובילים והמסיעים.

יעקב אשר: נמשיך הלאה לעקוב ולנדנד, להציק לכם קצת, אנשי הממשלה, אבל בעזרת-השם זה ייזקף רק לזכותנו אם נוכל למנוע פגיעות.

יעקב אשר: כל אדם שנפגע הוא טרגדיה ושמענו על טרגדיה של נערה בת 17 שנהרגה.

יעקב אשר: זה התפקיד שלנו, אנחנו פה בשביל זה ואנחנו נמשיך להציק לכם עד שנתחיל לראות את גרף ההרוגים והפצועים הולך ויורד.

יעקב אשר: תודה רבה ובהצלחה ליחידה החדשה של משטרת ישראל.